Elisabeth Augusta Lindenov - Wikipedia\nElisabeth Augusta von Schleswig-Holstein (1623-1677)\nHe fried, Hans Lindenov.\nElisabeth Augusta von Schleswig-Holstein, pe Elisabeth Augusta Lindenov goude hec'h eured (28 Kerzu 1623 – 9 Eost 1677), a oa merc'h da Christian IV, roue Danmark, ha Kirsten Munk.\nDesavet e voe, evel he breudeur ha c'hoarezed, gant he mamm-gozh Ellen Marsvin hag ar c'houarnerez Karen Sehested. E 1628-29 ez eas da lez Sveden da chom. E 1639 e voe dimezet da Hans Lindenov (marvet e 1659), hag ur verc'h o doe, Sophie Amalie Lindenov.\nBrudet e oa da vezañ gros, karget a zle, dre ma oa ur c'hoarierez touet. N'en em gleve ket gant he c'hoar Leonora Christina Ulfeldt, ha ne roas skoazell ebet dezhi pa savas bec'h etre Leonora hag ar roue. Ne oa ket tost d'he breudeur ha c'hoarezed. Dalc'hmat e voe sammet a zle.\nAdtapet diwar « https://br.wikipedia.org/w/index.php?title=Elisabeth_Augusta_Lindenov&oldid=1896795 »\nKemmoù diwezhañ degaset d'ar bajenn-mañ d'an 3 Meu 2021, da 20:02.


abadennoù | ur blog eo … | Page 2\nArchives de catégorie : abadennoù\nPublié le 17/07/2015 par Yann-Ber\nAn dud a ya hag a zeu en ti kozh e liorzh plijus kempennet gant tud a vremañ.\nPlijus bras eo degemer an ostizion.\nEmvodañ a reomp er sal. Ar sonerion a zeu, daou, tri, pevar.\nAn daou rebed a grog gant ar sonerezh, neuze ar gadulka a zo ur rebed bulgariat, ha da echuiñ ar bouzouki.\nYa, a lavarot, netra dreistordinal.\nN’on ket ali ganeoc’h, evidon eo bet ur burzhud en em gavout aze, gant binvioù eeun, noazh, ha sonerion ken plijet gant o sonerezh, ken brokus.\nBurzhudus eo bet an trivliadoù liesseurt, livioù eston ar sonerezh hag ar mouezhioù, an istorioù pemdeziek, eeun, nesaek, kanet ha sonet dimp an nozvezh-se, e kreiz ur gêriadennig kollet war maezioù Naoned.\nDre ar bed a-bezh hon eus baleet gant sonerezhioù ha kanaouennoù bev buhezek stuzegezhioù pobl ar Stadoù-Unanet, Iwerzhon pe ar Reter Nesañ, derc’hennañ bev ar bed-se a zo hon hini, hini an denion o istorioù, o eztaol diles.\nNe oa ket lec’h da vamañ hogen da c’hoarzhin, leñvañ, dañsal, kanañ, perzhiañ e plijadurioù ha poanioù an denion ha tañva d’ an eurvad ez eo bezañ den.\nDeuet e oa ar sonerion da rannañ ganimp pegen laouen e oant, pegen trist ivez, pegen kenedus e oa an dud o doa kejet dre bed e kig hag eskern pe e kanaouennoù ha sonerezh, pegen bras e oa o spi, pegen ledan an dremmwel a ginnigent dimp, anvevenn, un dachenn ec’hon ma c’hellemp embregañ hon denelezh da bep gwech glan.\nUr burzhud eo lakaat da vevañ ar sonerezh e giz-se, da lakaat da vev ar stuzegezh en ganas, hini an dud dister hag eeun en o c’hened, ha ramzel dre hollveziadelezh o eztaol ha mestroniezh o binvioù.\nHetomp e ouezo ar re-se c’hoazh ha c’hoazh derc’hel bev hon denelezh ha hon lakaat da engehentañ ar vuhez d’ hon tro.\nMargaux Liénard ha Frédérik Bouley, Pevarad\nMargaux Liénard : rebed\nFrédérik Bouley : rebed\nPauline Willerval : gadulka, gourrebed, kanañ\nJulien Biget : bouzouki, kanañ\nAr skeudenn zo bet amprestet da load ar stroll. Un alberz eus o labour a gavot ivez war al load-se : http://fiddling.wix.com/quartet\nPublié dans abadennoù\t| Marqué avec arzoù\t| Laisser un commentaire\ndistervez an arz\nPublié le 20/02/2015 par Yann-Ber\nAr pezh-c’hoari un den a netra a leurenn stagell vuhez ur rener kelaouenn anvet Rosenkranz. Ne ouzer na pegoulz na pelec’h e c’hoarvez.\nBerr tre eo ar pezh-c’hoari gant div dudenn bennañ ha div eiltudenn : Rosenkranz, rener kelaouenn, Van Armeck, mignon Rosenkranz a zo kannad, Ar micherour a zeu da welout Rosenkranz a-zivout ur pennad-stur skrivet gantañ, hag Ur mevel kozh. (1)\nDaou zen a glask an tu da zrouklazhañ ur jeneral zo an arguzenn. (p. 27).\nAr c’hoari a daol gouloù war ar rener kelaouenn Rosenkranz. Ur bourc’hiz eo, eus ur metou tost ouzh ar galloud, en ur gêr vras, marteze kêrbenn ar vro, en ur gevredigezh c’hreantel. Stuziet eo, kendrec’het bezañ graet ar pezh a oa mat evit labourerion e vro (ar werin ?). Prederiañ a ra war ar pezh a ra ha war ar pezh en deus graet. Trivliadoù en deus. Kemplezh a-walc’h eo an dudenn, savet mat gant an aozer yaouank. Tremen a ra dre stadoù askre puilh ha soutil, ha lezet eo al lenner gant goulennoù. Hag e vezer holl savet war batrom Rosenkranz ? Ha n’eur ket tonket da emdouellañ war ar pezh a reer eus e vuhez ? Ha n’eo ket ar stourmoù politikel un touell?\nPa grog ar pezh-c’hoari eo seder ar benndudenn en e vurev eeun ha klet. Tu zo da ijinañ dezhañ ur vuhez ken eeun ha ken klet all.\nE gostezenn hag eñ a hañval bras o galloud. Bez o deus mignoned pinvidik, kelaouenn vras da voulañ gevier, kannaded da brezegenniñ evito… A lavar Rosenkranz.(p. 26)\nO mignoned o deus tizhet saviadoù mat er gevredigezh : mondian, arzour brudet, ur plac’h dimezet gant ur c’habiten, un all a fell dezhañ bezañ prezidant ar Stad… Penaos int degouezhet aze ? Dre un taol dispac’h ? Dre o stourm politikel en anv al labourerion ? N’ eo ket danvez ar pezh-c’hoari.\nO beli zo en arvar avat, peogwir e soñj da Van Armeck ne c’hellont ket gortoz ar votadeg a c’hell o fellaat diouzh ar galloud. Mallus eo ober un dra bennak.\nAn diviz etre ar benndudenn hag e vignon a ro dimp da anavezout o zremened, a vrastres o saviad hag o finvezioù : stourm evit ar Wirionez hag ober pep tra evit ar vicherourion (p. 28) .\nUr stourmer pennek eo chomet Van Armeck, pa fell dezhañ e vefe kavet un den dianav da zrouklazhañ ar jeneral Hirn ha d’ en em lazhañ da c’houde. E giz-se ne vefe ket tu da lakaat diskred warno. War ar bobl e vefe lakaet atebegezh diskar ar waskerion hag int a zegasfe an urzh vat en-dro. (p. 30)\nDifrom eo an dudenn-se, divez, divuhez koulz lavarout. Ne anavezomp ket kalz a draoù diwar e benn nemet eo kannad.\nAr benndudenn eñ zo kempleshoc’h e vuhez. Disoñjet en deus lod eus e dremened o tistagañ e uhelvennadoù diouzh ar pezh a zo bet graet. An eskemm gant e vignon a dalvez da fraeshaat an traoù p. 28 :\nRosenkranz. -Ar vicherourien ! N’omp mat nemet da stourm evito, da gomz en o anv. Met goulenn diganto un dra bennak, goude m’hon eus roet dezho pep tra…\nVan Armeck. – Pep tra, nemet ar pezh hor boa gouestlet dezho. O zouellet hon eus, Rosenkranz.\nRosenkranz. – En em douellet hon eus, Van Armeck.\nDizoleiñ a reer penaos en doa Rosenkranz finvezioù a vlegne e ober, e vuhez, ha penaos ez int steuziet daoust dezhañ e-ser e vuhez.\nAn dud ez int deuet da vezañ n’ int ket prest da goll o amzer, o buhez, o staeloù mat evit ar re all. N’ int ket prest da dalañ ar priz. Gwell eo lakaat ar re all d’ober al labour evito. Int eo ar vistri. Int eo a ro d’ ar re all. Daoust dezho, daoust d’ ar pezh a vennont, eo aet da hesk c’hoantoù an dud-se da wellaat stad o bro, n’ eus mui nemet o saviad a gont, kenderc’hel ar pellañ ar gwellañ da vezañ e live ar vistri gant ur saviad klet.\nSal-labour Rosenkranz, eeun, bras, zo azonus eus o saviad doueel, ur goumoulenn difetis pell diouzh ar werc’helezh.\nFeur ma ’z eer eo dizoloet gant ar benndudenn en deus forc’het diouzh e hent, n’ eo ket bet gwellaet ar bed, ar gevredigezh.\nRosenkranz.-… un amzer a zo bet ma kave din e stourmen evit ar Wirionez…\nVan Armeck :- … n’heller ket bezañ foll da viken…»\nAr re yaouank, o bugale, ne ouzont nemet huchal ha kavout abeg, breinet gant aour o zud, pennoù skañv… (p.28)\nAr vicherourion zo bet, touellet. Lakaet int bet da dud vut a zivizer evito, tud a netra (…Stourm evito… Komz en o anv… Roet dezho pep tra… O zouellet hon eus… En em douellet hon eus… p. 28)\nPajenn 30 e tispleg Van Armeck penaos e vo miret ar galloud : an taol sponterezh. Rosenkranz, eñ a lavar n’eus nemet gortoz an dilennadegoù, ha mar bezont koll ne vo nemet peogwir ne oa ket ar gwir ganto. (p. 31)\nRosenkranz a lavar, da Van Armeck, e tegemer en e vurev, an dud o deus ur goulenn d’ober. An tu nemetañ eo evitañ da ziskouez en deus c’hoazh nerzh-kalon.\nPetra a ra evito avat ? O selaou ? O c’hendrec’hiñ ez int mat el lec’h m’emaint ?\nSetu ma tegouezh ar micherour (2), an den a netra, unan e-touez reoù all degemeret gant Rosenkranz. Deuet eo d’e welout da heul ur pennad-stur skrivet gant ar rener : AN DUD HON EUS EZHOMM. (p. 32)\nRosenkranz n’en deus netra da zegas d’ar micherour d’ar pred-se. Ken goullo eo ma ne gav ster ebet da reiñ d’e vuhez: …un amzer a zo bet me ‘m bije roet a youl vat va buhez. Ha bremañ… Un amzer a zo bet ma kave din e stourmen evit ar Wirionez. (p. 29)\nAr micherour zo abafet (p. 31), ne oar ket petra ober eus e vuhez (p. 32), aet eo e wreg dioutañ (p. 34). Kavet en deus er skrid ar pezh a vanke dezhañ emezañ, ar Wirionez.\nRet mat da Rosenkranz kenduiñ gantañ. Ha n’eo ket sturier ar vicherourion dre e skridoù ? Padal eo diskredig. Emañ war var da ziskuliañ e arvarioù d’ar micherour (p. 33). Trugarekaat a ra ar micherour a zo deuet d’e drugarekaat evit ar pezh n’edo ket mui. Ken goullo eo Rosenkranz hag ar micherour.\nD’ar micherour e fell perzhiañ en oberenn veur livet gant Rosenkranz en e bennad-stur. E bennad n’eo nemet un dro-bluenn, ur furm, kalvezerezh, un heklev d’un tremened… Ne c’hall kinnig d’ ar micherour nemet brudañ, difenn, lakaat mouezhiañ… (p. 33) Ken didalvez eo seurt labour d’ar micherour hag e vicher. Dipitet eo : N’on ket desket a-walc’h a lavar d’ar rener.(p. 34). Eñ a fell dezhañ kenlabourat gant tud o mennozioù brokus ha kinniget eo dezhañ skubañ al leur evit doare.\nAze emañ an dalc’h, pellaet eo Rosenkranz diouzh ar pezh e oa e pennderou e ober, pellaet eo diouzh stad ar gevredigezh ma veve, ar stad a veze graet d’an dud a veve enni.\nTizhet eo Rosenkranz. Ne c’hell nemet merzout n’o deus ket, gant e vignoned, c’hoariet gant mennozioù nemetken. Distrujet o deus tud. N’en deus Rosenkranz netra da reiñ d’ar micherour, ha n’eo ket aes ar saviad evit unan a grede bezañ un den gwirion. Da betra e talvez an ober politikel ?\nMerzout a ra an dudenn mankoù ar micherour hag e vankoù dezhañ, a zo kar ha kevatal. Mont a ra betek penn ar goullo, betek ar marv, ar muntr, an emlazh, dre hanterouriezh avat. Lakaat a ra e emlazh da vezañ graet gant un den all a zo e skeud. N’en deus netra da reiñ dezhañ nemet ar muntr hag ar marv. Un doare da ziverkañ ar pezh eo bet ? N’ eo Rosenkranz nemet skeud un den.\nRosenkranz. -Ne garit ket ar vuhez ?\nAr micherour.-Nebeutoc’h eget ar gwir.\nTrelatet eo ar micherour (p. 35) stardañ a ra brec’h Rosenkranz.\nMar bez ar micherour anaoudek e-keñver Rosenkranz eo dre ma tekas hennezh un dibenn d’e aner. N’en deus spi ebet. Kollet en deus pep tra ha n’eus plas ebet dezhañ er bed livet gant skridoù ar gelaouenn.\nHent en deus graet Rosenkranz adal derou ar pezh-c’hoari, divorfilet eo an dudenn, aet eo er-maez e eurvad hiniennel, e vadoù, e c’halloud, e vignoned.\nEr mare-se e teu lennadenn ar barzhoneg. (p. 35)\nRosenkranz zo chomet a-hed an noz en hevelep lec’h hag emañ o lenn a vouezh uhel ur barzhoneg a zo benveg un distro ennañ e-unan. Emañ war glask d’ar pezh a zo bet kollet gantañ. Adkavout a ra roudoù e vorc’hedoù en ur skrid bet savet gantañ en e yaouankiz, marteze ?\nC’hwi hag a boagn\nEr poultr hag en tan,\nDistroit ho taoulagad diouzh al\nLiorzh vurzhudus. (p. 35)\n… Ar re o deus meizet,\nE don o c’halon,\nSplannder ar Ger. (p. 36)\nAr mennozioù, ar c’henderc’hadoù, an oberoù, zo furmoù holl, ha touellus.\nDont a ra en-dro tudenn ar mignon kannad. Diskleriañ a ra ez eo graet an taol, marv ar jeneral. Emañ ar galloud ganto, c’hoariet an droiad, echu ar pezh-c’hoari. An eurvad zo distro.\nVan Armeck el lavar … saveteet omp… Ha Rosenkranz a eilger klouar – Sammet on gant al levenez.\nN’emañ ket mui Rosenkranz lod eus an « ni » a zeu gant Van Armek. N’eo ket eñ saveteet.\nAr pep pouezusañ zo stignet gant ar benndudenn : ur goulenn. Hag hon eus faziet war hon hent, hag hon eus sebeliet hon labour en hon galloud ? Hag e chomo, zoken, ur roud eus ar pezh hon eus graet a-raok na mui soñjal nemet e mestroniañ pep tra war an tamm douar-mañ ? Hag e talveze ar boan aberzhiñ ar vicherourion ?\nMarv eo Rosenkranz ar rener kelaouenn, marv war un dro gant ar micherour hag ar jeneral. Un den a c’hellfe genel diwar an nebeut gerioù skrivet en e yaouankiz, daoust da wad ar micherour hag ar jeneral ? Un den a netra…\nGwelet eo pajenn 23 e oa bet adembannet Un den a netra war un dro gant ur pezh-c’hoari all, Dour ar C’halvar, e niverenn 103 Gwalarn e 1937.\nPenndudenn Dour ar c’halvar a fell dezhañ en em grougañ ha n’eo ket dre hanterouriezh un den all. Ar wech-mañ n’eo ket ne vern e pe vro eo lec’hiet ar c’hoari hogen e Breizh.\nArvaroù zo gant ar benndudenn, An den, war an hent en deus kemeret.\nSaveteet e vo dre an dud a netra, ur paotrig hag ur wrac’h kozh diwar ar maez. Degas a ray ar pezh a rae diouer dezho, n’eo ket ar Wirionez hogen ur pezhig moneiz da unan hag un tamm kordenn da eben. Reiñ a ra an tamm kordenn edo o vont d’en em grougañ gantañ.\nKriz eo marteze saviad an daou bezh c’hoari. Farsus eo avat. Lu a-walc’h eo aon Van Armeck, hag an doare ma fell d’ An den en em grougañ. Arverañ a ra kroaz ar c’halvar, eleze oberenn tud e gorn bro, o istor, o spioù, o stuzegezh, ha kavout a ra ez eo an disterañ a zo en e biaou, ar gordenn d’en em grougañ, ur pezhig moneiz, a c’hell diskoulmañ ar c’hudennoù stignet gant ar vaouez kozh hag ar paotrig, ha gantañ. Reiñ d’ar re all, a zegaso dezhañ devezhioù ouzhpenn da vevañ, peadra da adskoulmañ gant e glask, eñ stourmer bevezet gant e stourm, kantreer digenvez. War un dro e kadarnañ an hengoun a lavar : dour ar c’halvar a ro en-dro d’an dud ar pezh o doa kollet.(3)\nRosenkranz ivez zo bet lazhet gant e stourm, kollet e hent, met ne ouie ket. Leuniet e oa bet ar goullo gant kinkladurioù ar galloud, ar stourm politikel. Astennet e vo dezhañ ar goullo gant an torfed diwezhañ kinniget gant e vignon, ha gant spioù aner ar micherour.\nBezañ un den zo ur vicher diaes ha ne vezer morse sur da zont a-benn anezhi.\nRosenkranz zo un dudenn a genderc’h e zenelezh. Desket en deus, e-serr amzer ar pezh-c’hoari, ha ne oa ket eus « ar Wirionez ». Desket en deus hag en doa kenderc’het ar marv. Ne chom dezhañ nemet da reiñ buhez. Penaos dont a-benn ? Un istor all eo.\nTudenn dour ar c’halvar a sell ouzh an hevelep taolenn diouzh ul lec’h all. Hag en deus kavet un hent ? Aon e’m eus e chomimp gant goulennoù.\n(1) Un den a netra, e-barzh C’hoariva 1, Roparz Hemon, al liamm, 1979.\nNiverenn ar pajennoù a ra dave d’ an embannadur-se.\nPennadoù all zo bet e-barzh ABER a-zivout ar pezh c’hoari : Un den a netra hiziv, Gwenael Maze, Aber 5, p. 53. Arvezioù eus c’hoariva Roparz Hemon, Pierrette Kermoal Aber 22, p. 557 ha p. 573-581 pergen. Aber 23, Gwenael Maze istor ha kealidurezh an eil emsav, p. 123-124.\n(2) Unan e-touez miliadoù-all eo tudenn ar micherour, distrujet e vicher, distrujet e vuhez. Fellout a ra dezhañ bout. Emañ o c’hortoz skoazell digant ar re o deus ur galloud bennak hag a gomz en e anv, hag alese o deus graet anezhañ un den sentus, fur, gouzañvat, goullo, un dudenn vicherour.\nEus Brest eo an aozer. Stad ar vicherourion e Brest e derou an ugentvet kantved zo tonket gant ar greanterezh o kreskiñ a zistruj ar micherioù, hag ar vicherourion. Ganedigezh ar c’hopridi eo, sklaved ar bed greantel. Bev eo al luskadoù anveliourion-c’hweluniadourion diwanet diouzh an dispi maget gant an argerzh destuziañ. Kemer a raint penn ar strolladoù komunour kentañ da heul dispac’h here ar soviedoù. Ur bed gwelloc’h a hetont. En o zouez ez eus d’ar mare-se bourc’hizion yaouank. Ne bado ket. Ar re-se aet skuizh a sello kostez an dilennadegoù hag ar galloud en ur zilezel pep mennoz a ziorren ur stuzegezh diles. Gwell mont da heul ar renad trec’h, pignat en urzhaz, seveniñ un oberenn hiniennel eget koll e amzer gant tud dizesk.\nTostaat a c’haller tudennoù Rosenkranz hag e vignon ouzh bihanvourc’hizion an emsav micherour aet da grennvourc’hizion, hag ivez tudenn Ar micherour ouzh ar vicherourion diberc’hennet eus o labour, eus o freder, eus pep intrudu.\nRoparz Hemon en deus troc’het gant hent politikel breizhat e vare evit mont war un dachenn all gant Gwalarn.\n(3) Ha ne damaller ket da Roparz Hemon, pe da Gervarker, e lec’h pe lec’h, ar pezh a vez graet gant penndudenn Dour ar c’halvar : na blediñ gant prederioù uhel a-walc’h da vont da goll amzer, da ziroudennañ, dre glask astenn un tamm kordenn pe ur pezhig bihan d’an dud a netra ?\nHag eo un degouezh m’o deus an daou-se, kenderc’herion oberennoù deurus bras, pledet gant seurt prederiadennoù « izel kenañ » ? Ha ne ve ket evit un dra bennak e perzhioù deurus o labour ? Evidon-me, bepred e vin anaoudek d’ar re o deus arvaret ar pezhioùigoù o deus astennet din, daoust d’o ezhomm kellidañ en oberennoù divarvus edont o sevel.\nN’eo ket sur hag e ‘m eus kellidoù da zistreiñ dezho.\nSkeudenn : poltred ur mengleuzier, 1906, e-barzh Jules Granjouan, Bibliothèque municipale de Nantes et Éditions Memo, 1998\nPublié dans abadennoù\t| Marqué avec levrioù\t| Laisser un commentaire\nPublié le 06/02/2015 par Yann-Ber\nLavaret ‘m eus dec’h da noz e oa aes sevel un istor berr kentoc’h eget kregiñ gant ur marvailh toull a badfe un eurvezh. Hag e oan sur eus an dra ?\nUr wech, en ur gêriadenn e-kreiz an douaroù krin, e chomas ar blomenn a-sav, sac’het. Banne dour ebet ken evit ar gêriadenn.\nA-benn un nebeut devezhioù, en ur goumoulenn boultrenn eo degouezhet ar paotr, yaouank, gant e garrad binvioù.\nMerc’hed ar gêriadenn zo chomet bamet dirak e zaoulagad glas treuzwelus. Ar wech kentañ e oa dezho gwelout ul liv ken iskis.\nKaer e oa an holl verc’hed er gêriadenn, hogen Ouna, hi a oa ouzhpenn un tammig sorserez. Kelennet he deus dezho holl e oa ar paotr ganet eus an dour.\nSavet e oa un aezhenn eus an dour bras goret gant an heol, aet e oa da goumoulenn en oabl glas ha kaset e oa bet gant an avel e-kreiz an douaroù krin ma oa diskennet war an douar e stumm un den dour. En e zaoulagad, ne oa ket ul liv. An dour a stumme e gorf eo a zeue a-wel d’an holl, dres evel ma veze gwelet en o daoulagad teñval an douar a oa aet d’o stummañ.\nAr blomenn a yeas en-dro.\nAr paotr a yeas kuit.\nOuna a c’hanas ur bugel a oa dour ha douar war un dro.\nMorse n’eus bet ezhomm ken eus ur ratreer er gêriadenn adal an amzer-se.\nSac’hadenn ebet ken gant ar blomenn.\nDa heul ar burzhud eo aet gounideion ha dornwezhourion ar gêriadenn da vailhed war o micherioù a zeue kaeroc’h kaerañ ganto. Kresket eo barregezhioù an dud da sevel istorioù, kanaouennoù, sonerezhioù. Tiez kaer zo bet savet, kizellet ha livet ivez. An dud zo aet a-unan gant kened kement buhez ha beved a oa er vro.\nA c’hêriadenn da c’hêriadenn en em led ar burzhud hag a-raok pell e teuy ivez da vezañ kaer hon bro.\nMat, n’eo ket kalz a dra, ha mard eo borodus, ne vo ket skuizhet pell an dud gant va c’homzoù.\nPublié le 25/10/2014 par Yann-Ber\nSetu un arvest deurus.\nSoliet eo war an arz pobl hep kouezhañ e trap an henvoazelezh hag hep ar stultenn arnevezelour a gollfe an endalc’hed.\nKaer eo, kement pred zo eztaol.\nN’eus ket ur fiñv, ur paz, un dilerc’hiañ eus ar gorollerez a vefe hep ster, a vefe dister.\nAr sonerezh, ar c’han, an talmadoù, ar palvadoù, zo un drugar.\nPep hini war al leurenn en deus e istor, a sav gantañ un istor boutin a c’hellomp sevel d’ hon tro evel hon istor, gant hon istor.\nN’eus ket un tamm a vefe lakaet evit stankañ ur goullo kalvezel, evit diduiñ.\nKement draig diziouerus da armerzh an abadenn a ra ster.\nBuhez flamenca eo.\nAn holl elfennoù a zeu eus ar stuzegezh pobl zo aet da ezteurel buhezañ ar genwerc’herez, youl, arvar, plijadur, eskemm, kened, diouzh meur a arliv, diouzh meur a savlec’h.\nNetra da lavarout, netra da gompren.\nBrav bras !\nwar al leurenn :\nRocìo Molina : korollerez, kenwerc’herez\nEduardo Trassierra : aozer, soner gitar\nJosé Angel «Carmona» : kaner\nKarolina La Negra : palmas ha compàs\nJosé Manuel Ramos «El Oruco» : palmas ha compàs\nAbadenn skignet gant Arte d’an 19 a viz here, da adwelout war Arte+7.\nPublié le 15/09/2014 par Yann-Ber\nLes collections d’objets d’art d’Anne de Bretagne prezegenn gant Caroline Vrand, diellourez henskridoniourez ha mirourez ar glad e Service des Musées de France.\nD’ar merc’her 10 a viz gwengolo 2014 en Naoned.\nDeurus eo bet he frezegenn a-zivout dastumadennoù traezoù arz Anna Vreizh rouanez Frañs.\nAn dastumadennoù arzel a c’hoarvez dreist-holl eus listri evit an daol hag eus palennoù-moger (tennerisoù).\nDegas a rae ur sell war doareoù bevañ derou ar 16vet kantved e lez roue Frañs.\nAn dud a renk uhel a vale eus ul lojeiz d’an all evit mont e darempred gant an uhelidi all emichañs, pe mont da emolc’hiñ ? Kas a reont ganto o zraoù : tennerisoù ha listri. Pezh arrebeuri ebet a-hend all, pe dost. An daol zo graet gant plankennoù war trikedoù lakaet warno un doubier pinvidik.\nBale a ra Anna Vreizh etre Tours ha Amboise. Perak dibab traonienn al Loer ? Marteze en abeg d’an hemolc’hiñ, pe en abeg da aloubidigezh ar Saozon ?\nBet he deus da hêrez traezoù he zad ha traezoù Charles VIII.\nLakaat a ra ober traezoù gant orfebourion lez Frañs. Pezh a ziskouez, hervez ar brezegennerez, he deus perc’hennet doareoù al lez. Diskouez a ra kement all he deus dilezet he doareoù dezhi. Hag he deus bet evit gwir pa ‘z eo bet arveret yaouank-tre evel un draezenn e leviadurezh an dugelezh gant he zad ?\nUn niver mat a bezhioù listri zo bet miret betek en deizioù-mañ e Frañs, Bro Saoz hag ar Stadoù-Unanet. Pezhioù listri e gwer savet en Italia na ouzer ket penaos int deuet en he ferc’hentiezh : prof, urzhiad, hêrezh ? Pezhioù listri e gwer a oa arveret e Breizh d’ar prantad-se zoken gant an noblañsoù etre. Moarvat ne oa ket rouez an eskemmoù kenwerzhel dre vor etre Breizh hag ar bed.\nDiouzh dielloù ‘zo e c’heller soñjal he doa Anna Vreizh etrepaouezet he fezhioù arz e kastell Naoned m’ o lakae kerc’hat diouzh an ezhomm.\nSkeudennoù pezhioù orfeberezh kaer zo bet diskouezet, en o zouez Lestr Santez Ursula. Hag ez eus keal eus ar perag da brofañ seurt listri ? Eus lestr arveridik eo aet d’ur pezh da ginklañ an daol dirak ur c’houviad a renk uhel ? Seurt kizelladurioù a veze graet « taolenn » anezho war ar pezh ‘m eus komprenet, kevatal da arvest emichañs ?\nSetu un displegadenn deurus he deus va c’haset da zizoleiñ arvezioù eus ar prantad-se ha da glask stlenn ouzhpenn.\nLe manoir en Bretagne, 1380-1600, cahiers de l’inventaire, Imprimerie nationale Édition, 1993.\nLestr Santez Ursula, sellout ouzh : La nef offerte en 1500 par les Tourangeaux à la reine Anne de Bretagne, Philippe Rouillac.\nPinvidigezh an arz er prantad-se, sellout ouzh : CNRS les plafonds polissons du moyen âge.\nArmerzh Breizh er prantad-se, sellout ouzh : Le commerce des « marchandises de Bretagne » avec l’Espagne au XVIe siècle sur Persée.\nPublié dans abadennoù, kevredigezh\t| Marqué avec arzoù\t| Laisser un commentaire\nun toull en amzer\nPublié le 28/03/2014 par Yann-Ber\nSouezhusat tra, ar santad bezañ bet en hevelep lec’h derc’hent dec’h. Adkavout en un taol kement sonerezh a selaouen gant plijadur er bloavezhioù seikont, eikont.\nSonerezh bev a-nevez, selaouet e lec’hioù bihan tre ma veze troad ar gitar dindan fri ar selaouerion, e-kreiz an daolig. An dud a vutune hag a eve bier.\nAn hevelep jazz aet a rock da bop. Flouroc’h eo, ar gitar zo muioc’h kerzennel, ar ganerez zo un drugar he c’han. Ar fleüter zo an hini nemetañ a chom eus an amzer tremen, moal eo bremañ, ken dieub eo bepred, c’hoari a ra gant an notennoù, an aer, an avel. Ar toser yaouank-tre a laka da ganañ e vinvioù. Paotr ar gourrebed zo etre daou a-fet oad, mont a ra d’ar c’herdin gant e vizied ha gant ar gwareg, evel ar sonerion all e tenn frazennoù tost ouzh prezeg un den diouzh e venveg. Ar gitarour ‘m boa klevet c’hoazh, un paotr sioul, hegarat, brokus. Ar ganerez zo tost ken yaouank hag an toser.\nNann, n’eo ket ar furm a zo heñvel, n’eo ket un distro d’ an tremened. Strinket eo an tremened er bremañ pe gentoc’h eo strinket an dazont a oa bezañt en tremened-se.\nAn doare-se da ledanaat bepred an dremmwel, da vont betek penn an ober, da lakaat ar bed kozh war e c’henou.\nUn drugar eo an eskemmoù etre ar vouezh hag ar binvioù ken ma ne ouzer ket mui pelec’h emañ ar vouezh, ar gerioù, ar sonerezh, an talm. Ar gerioù zo distaget fraezh ha digomprenadus, sonerezh int, kerzenn, talm, pignat a reont uhel-uhel, stlakadennoù teod, c’hwitelladennoù, pep tra zo gallus ha n’ hon eus aze nemet un derou d’ ar gallusterioù. Ya, gant ma kendalc’ho, e tarzho ar bed kozh…\nAn holl ma oamp neuze o labourat war zachennoù ken lies, war harzoù ar bed anavezet, zo distro gant roudoù ar sodell, ar roudoù-se a greta boued, lojeiz.\nPadal ne oa ket marv, da brouenn ar fleütour, va bezañs er sal, ar mel a dennan eus ar sonerezh.\nDigor eo ar bed d’ an holl, ret eo mont, ha mont bepred, a-raok ma klozfe a-nevez.\nN’eo nemet un elfenn a chom, kouezhet eo an tan dre ziouer eus ul labour kendalc’hus, ha ret mat e lakaat da gregiñ a-nevez evit pep den a youl vat. Aner ? Kalz hon eus taolet d’ar blotoù a vije ur bennozh d’ar glaskerion bedoù nevez.\nTrugarez d’ar borzherion-se avat, pa viront an nor damzigor, mar kouezhont e savo reoù all, c’hoazh ha c’hoazh.\nLa Baronne Bleue : Fabien Ewenczyk gitar ha skrivañ, Chloé Cailleton kan, Pascal Vandenbulcke fleütoù, Stéphane Oster gourrebed, Gabor Turi toserioù.\ndiskouez ar beziadoù ?\nPublié le 20/02/2014 par Yann-Ber\nReality show… Setu un abadenn skinwel ma vez taolet gant ar renkadoù etre o selladoù war ar boblañs.\nLeurennañ an abadenn a glask diskouez an dud evel tud vil ha distuz diouzh pennaennoù ar stuzegezh trec’h.\nDre lakaat dirak ur c’hamera tud n’eo ket o micher bezañ dirak ur c’hamera o lakaer da dremen da dud dister a-geñver gant an dud a-vicher.\nAes tre eo dre lorbiñ ha palvata an dud o lakaat e saviadoù ma tremenint da leueoù.\nAes eo o lakaat da grediñ ez eo aes ar vicher, ez eo emdarzhek emzalc’hioù an dud a-vicher dirak ur c’hamera.\nKen pell eus ar beziadoù eo ar pezh a ziskouezer e seurt abadennoù hag ar pezh a zo leurennet gant an dud a-vicher en handerc’hadoù.\nN’eo nemet un istor a ziskouezer d’an arvesterion dirak ar skramm, evel ez eo un istor a gonter ivez en ur film kendoazhañ.\nAn dud a vicher n’int ket brasoc’h o ferzhioù denel eget reoù an dud diskouezet e seurt abadennoù pobl hogen o micher eo. Un ouzhpennad kalvezel o deus.\nPetra a glasker diskouez gant ur reality show ?\nErsav an arvesterion a vo goapaat ar pezh a zo diskouezet dezho, an tudennoù diampart a lavar traoù re eeun a sell ouzh o femdez, hag a vefe gwelloc’h dezho tevel.\nPadal, ret mat e vo d’ an arvesterion emhevelebiñ ouzh an dud-se. Da heul, ent diemouez e vint lakaet da sankañ don en o fennoù ez eo gwelloc’h dezho tevel ken distuz int, ha chom el lec’h m’ en deus an natur spiswel o lakaet.\nMezhekaat an dud a ra ar reality show, o disteraat, ken ar re a zo leurennet hag ar re a sell ouzh an abadenn.\nDisheñvel eo an argerzh diouzh hini ar fentigellerion a glask lakaat da dremen an arvester d’an den speredekañ a-dal d’ ur boblañs a zioded. N’eo nemet un arliv en arz ar palvata. Marteze ivez eo ar fentigellourion marc’hadourezh evit ar renkadoù etre. Un ezhomm eo d’ ar renkadoù etre krediñ e komprenont ar pezh a c’hoarvez evit kadarnaat o roll naturel a hanterourion etre ar yoc’h distuz hag ar renkadoù peurstuziet.\nUr benveg eus ar gevredigezh veveziñ eo ar reality show. Ur c’henderc’had stuzegezhel a zo ur benveg galloudus a zestuziadur da stummañ ur yoc’h distuz aes da gorvoiñ.\nUr benveg d’ ober arc’hant eo da gentañ penn, ur varc’hadourezh, hogen a genderc’h war un dro an amveziadoù d’ober muioc’h a arc’hant c’hoazh dre vougañ pep intrudu a-berzh gwiskadoù mavek ar gevredigezh a ampar ar yoc’hoù diziouerus d’ar c’hevredigezhioù beveziñ.\nPublié dans abadennoù, kevredigezh\t| Marqué avec arzoù, mediaoù\t| Laisser un commentaire\nPublié le 26/11/2013 par Yann-Ber\nGwelet ‘m eus ur pennad ‘zo un arvest savet diwar-bouez kanaouennoù Boby Lapointe.\nAr stil a oa rock ‘n roll. Lakaet e oa bet a bep eil furmoù trouzus ha furmoù kompesoc’h. Ar sonerion a oa perzhek hag an div ganerez o doa mouezhioù heverk.\nUn diforc’h bras a oa etre an doare ma veze kinniget e ganaouennoù gant Boby Lapointe ha doare ober arzourion an abadenn-se avat.\nBoby Lapointe a astenne e ganaouennoù o lezel ar selaouerion d’ ober o labour, da gavout ar mil soutilder, fent, yezh, ster… Ne ‘m eus nemet stenwezhadoù, un nebeut tammoù filmoù, hag hollad testennoù e ganaouennoù evit soliañ pezh a skrivan.\nAn nozvezh-se e oa gourlakaet d’an arvesterion an abadenn : kenduiñ pe vervel !\nAn abadenn a oa ennañ furmoù arvestoù o vont eus ar bloavezhioù seikont betek hiziv. Ne oa ket ar sonerion-kanerion pismigus war o jestraouiñ (o c’hoari) na war o mouezhioù. Tennañ a rae tro ha tro da zoareoù Nina Hagen pe Chantal Ringer hag a bep seurt arzourion all.\nTremenet ur prantadig e tenne d’ ur berniad foutouilhek, redius, a zalc’he an arvesterion ken start ma ne c’halle ket ar saliad tremen hep c’hoarzhin. Den ne vije bet barrek da c’houzout perak e c’hoarzhe nemet en doa ersavet ouzh arhentoù, arouezioù. Ne oa ket displijus hogen skuizhus, aner, goullo.\nEndalc’had kanaouennoù Boby Lapointe a oa steuziet dindan efedusted seurt bagad argad.\nD’ ar mare se eo deuet da soñj din e oa poblek danvez kanaouennoù Boby Lapointe. Eus ar c’hanaouennoù-se a oa c’hoazh eztaol ur stuzegezh pobl. Ar furmoù zo fentus, tener. Ar sonerezhioù zo liesseurt. Tennañ a reont da sonerezh ar balioù, eus ar re a veze sonet er fich-lostenn. Ar fent, ar gerioù, an doare ma c’hoari ar c’haner ganto, an deneridigezh, zo lod eus ar stuzegezh pobl. Pinvidik eo an danvez ha soutil. Deskrivañ a ra trepetoù ar pemdez skoachet enno iziunadoù d’ur bed kaeroc’h.\nEn abardaevezh-se ne oa an abadenn nemet taol kaer ur stroll arzourion a-vicher deuet da werzhañ o marc’hadourezh, d’ emwerzhañ . Ne savent goulenn ebet, ne zanevellent tra. Gourlakaat a raent trouzus ur sell skort war oberenn un den, gourlakaat a raent ur varc’hadourezh.\nSkarzhet an den, e zenelezh, ne chom netra. Boby Lapointe hag e vuhezañ eo a ra diouer d’an denelezh ha n’eo ket e ganaouennoù en o stumm kenderc’had danvezel. Comprend qui peut, ou comprend qui veut !\nGerioù diwezhañ Comprend qui peut, komzoù ha sonerezh Bobby Lapointe, 1970.\nwar zigarez stiradoù\nPublié le 23/11/2013 par Yann-Ber\nSellet ‘m eus ouzh rannoù daou stirad danat gant ar skinwel : Dem som draeber kinniget e Frañs dindan an talbenn Traque en série ha Borgen.\nDem som draeber, er rann gentañ, a roe da welout feulster, krizder… Pal ebet, amkan ebet d’ an torfedour nemet ober droug. E blijadur zo lakaat e breizhoù da vezañ mezhekaet, jahinet ha lazhet goustadik. Evit e lakaat da baouez e vo lazhet an torfedour gant ar bolisez a zo harozez ar stirad.\nPerak kinnig ar bed evel hini tud feuls ha diroll, pa c’hell bezañ hini tud a glask ober an den kaeroc’h, reishoc’h ?\nEr stiradoù pe er filmoù amerikan e tiskouezer alies ar feulster, doareoù lous ha loenel an dud o tisoc’hañ bepred war al lakadenn ne c’haller trec’hiñ war an droug nemet dre arverañ an hevelep feulster a zo neuze feulster reizh. Distrujañ an denelezh evit saveteiñ an denelezh ?\nSoliañ a reont war ur sañset natur, un henvoaz ? Dedalvezout a reont rekipeoù kinniget gant ar galloud abaoe derou an denelezh, pa c’hellfent kinnig ur bed kaeroc’h ?\nDa betra e talvez an arzourion ma ne c’hellont nemet ober gant rekipeoù ha n’eo ket trehontiñ ar werc’helezh ha diouganañ ur bed kaeroc’h, deneloc’h ?\nDa betra e talvez ar sevenadur ma ne dalvez nemet da vrudañ kealiadurezhioù, stuzegezhioù trec’h e stumm ur feulster lakaet da anhepkoradus ?\nN’ eo nemet gwerzhañ ur c’henderc’had a blijo d’ar muianiver : evel-se emaoc’h, an hini kreñvañ zo trec’h, n’eus nemet dre lazhañ ar re zrouk e trec’her war ar feulster.\nGant Borgen e kinniger gallusted un hent all. Kalz pelloc’h e vefe tu da vont peogwir eo divent barregezhioù un handerc’had. Mat eo dija na heuliañ an hentoù boas ha gwelout tudennoù o deus ur sell dezvarnus war ar pezh a reont.\nAn oadourion a gav feuls ar sorbiennoù a lavaran. Kalz spontusoc’h avat eo ar pezh a ginnig ar filmoù. Er filmoù avat emañ an arvester, hag an haroz, diouzh tu ar feulster reizh.\nEr sorbiennoù eus ar rizh Kabellig Ruz eo troc’het ar vamm-gozh e tammoù gant an euzhvil ha kinniget da zebriñ d’ar plac’hig. N’eo ket diazezet ar sorbienn war ar feulster evel ar stirad avat. Ar pezh zo pouezus n’eo ket ar feulster hogen an dibab d’ober etre ur bed denel, sevenaet, pe ur bed loenel, gouez. Hag e vo stuziet a-walc’h an haroz da na heuliañ al loen ? Neuze e kavo war hent an distro d’ar bed sevenaet skoazell an holl dud a ra d’ar gevredigezh bezañ ur gevredigezh denion.\nEr filmoù ne c’hell an dud dont a benn da stourm ouzh an euzhden nemet dre vezañ euzhtud. Ar gwir, ar redi hor befe da vezañ loened evit saveteiñ ur bagad loened.\nMorse en ur sorbienn ne weler seurt emzalc’hioù. Ar sorbiennourion zo tud stuziet, tud ar sevenadur, arzourion. Ne labouront ket evit un nevid, evit dalc’herion ur galloud resis, ne genderc’hont ket marc’hadourezhioù. Anv a ran eus sorbiennourion ar stuzegezh pobl teodel.\nMar diskouezont ar reuzioù a c’houzañv tud o metoù, e lakaont bepred e-kichen diarsell ur bed kaeroc’h ma vo lakaet da dalvezout o iziunadoù ha ma vo steuziet ar feulster.\nGant e-leizh a stiradoù n’eus ket an deroù eus un iziunad, eus un diarsell brokus. Reizh eo, ar pouez zo gant gwerzhañ, lorbañ un niver bras a arvalion-arvesterion. Neuze e klasker bepred an draig nevez a souezho, a sponto, a stago an dud ouzh ar skramm, ouzh an dramm. Labour kalvezourion eo.\nPublié dans abadennoù, kevredigezh\t| Marqué avec mediaoù, stuzegezh\t| Laisser un commentaire


Yezhoù torritchelliek - Wikipedia\nUnan eus ar Familhoù yezh pennañ er bed\nYezhoù wapeiek ar c'hornôg\nUr famih-yezh komzet war aod norzh Papoua Ginea-Nevez eo ar yezhoù torritchelliek. Ur familh yaouank a-walc'h eo. Enderc'hel a ra war-dro 50 yezh a zo an hini vrudetañ an Arapacheg (30.000 a gomzerien).\nPosupl eo ez eo liammet ouzh ar Yezhoù sepikek o-deus an hevelep lostgerioù lies *-m ha daouel *-p.\nYezhoù ourimek (urim): Koukwoeg, Yangkoleneg)\nYezhoù kombioek-arapecheg (Eitiepeg, Torritchelliek (lou), Kombioeg, Yambeseg, Arouek, Womeg, Arapecheg ar menezioù, Arapecheg an aodoù Arapecheg ar su, Boumbiteg\nYezhoù maimaiek: Laekoeg-limbouateg, Belieg, Wiakieg, Silipouteg, Yahangeg, Heyoeg)\nYezhoù wapeiek ar c'hornôg: Setieg, Setaeg, Oneg: Molmoeg, Ineboueg, Kwamtimeg, Kaboreg, Oneg an norzh, Oneg ar su\nYezhoù monoumboek: Monoumboeg, Lilaoeg\nYezhoù marienbergek: Boungaineg, Wiaroumuseg (mandi), Mouniwareg, Ourimoeg, Kamasaoeg, Elepieg, Bouneg\nYezhoù wapeiek-peleiek: Ourateg, Yiseg, Yaueg, Oloeg, Elkeieg, Aoeg, Yileg, Diaeg (alu), Ningileg, Gnaoeg, Sinageneg (galu), Yapoundeg, Valmaneg, Nambieg, Agieg, Arouopeg, Wanapeg (kayik), Aikoueg, Bragateg, Alatileg (aru)\nRakanvioù[kemmañ | kemmañ ar vammenn]\nAr rakanvioù adasavet gant Ross a zo\nme *ki hon daou *ku-p ni *ku-m, *əpə\nte *yi, *ti ho taou *ki-p c'hwi *ki-m, *ipa\neñv *ətə-n, *ni int o daou (G) *ma-k int (G) *ətə-m, *ma, *apa-\nhi *ətə-k, *ku int o daou (Gw) *kwa-k int (Gw) *ətə-l\nAdtapet diwar « https://br.wikipedia.org/w/index.php?title=Yezhoù_torritchelliek&oldid=1462594 »


Henry Wainwright - Wikipedia\nHenry Wainwright, lakaet d'ar marv d'an 21 a viz Kerzu 1875, a oa ur muntrer saoz.\nHenry Wainwright hag a oa ur brouster en devoa lazhet e vestrez Harriet Lane e miz Gwengolo 1874. Beziet en devoa ar c'horf en ur sanailh perc'hennet gantañ. Goude bezañ bet graet freuz-stal bloaz war-lerc'h en devoa diveziet ar c'horf e miz Gwengolo 1875. Gant sikour e vreur Thomas hag ur brouster all anvet Alfred Stokes en devoa klasket kuzhañ ar c'horf en ul lec'h all. Stokes en doa kavet iskis an afer-se ha kaout pakadoù da ziwall. Digoret en doa unan anezho ha kavet lodennoù eus korf un den. Raktal en devoa galvet ar polis.\nBrudetoc'h evit re Jack the Ripper e voe an torfed. Henry ha Thomas a voe barnet en Old Bailey gant Sir Alexander Cockburn. Lakaet e veoent da gablus : Henry evit ar muntr ha Thomas evit sikour en torfed. Henry Wainwright a voe kondaonet d'ar marv ha krouget gant William Marwood d'an 21 a viz Kerzu 1875.\nAdtapet diwar « https://br.wikipedia.org/w/index.php?title=Henry_Wainwright&oldid=1836840 »\nKemmoù diwezhañ degaset d'ar bajenn-mañ d'an 23 Mae 2019, da 10:32.


Istor Breiz, 1893/Rann 14 - Wikimammenn\nIstor Breiz, 1893/Rann 14\nJ.-A. Lefournier, 1893 (p. 247-263)\n◄ Brezel e Breiz epad 24 bloaz, etre Bleiz ha Montfort ; Guesklin (pevarzekvet kanvet). Emgan an Tregont ; emgan Alre (pevarzekvet kanvet). An duk Ian hag Olier Klisson (pevarzekvet kanvet). ►\nPembroc’h a lavare neuze\nDa Dinteniak pa dostaë :\nDal tol ma goaf mad, Tinteniac,\nDaoust hag eo hen eur gorsen goak ?\nMonfort oa maro daou vloaz goude ar pen kenta euz ar brezel, 1343. Sebeliet oe en iliz ar Groaz-Santel e Kemperle. Bleiz oa deuet enep ar Saozon el lec’h hanvet Karrek-Derrien, pe e gallek La Roche-Derrien. Deuet oa an noz : ar Saozon hag ar Vretoned oa kousket pa zeuaz varnezo eun arme all a Zaozon da gombati ar Vretonet. Charlez a zihunaz ar reman, ha gouniz a ree var ar Zaozon, pa zeuaz sikour dezo digant ar re a oa e ker. Neuze oa tro ar Zaozon da c’hounit. Ar prins Bleiz a n’em gavaz e unan etouez ar Zaozon ; na gollas ket kaloun. En em lakaat a reaz tost da eur vel-avel oa e kichen ; hag o sellout euz an enemiet, kombati a reaz evel eul leon. Trivec’h taol sabren a reaz dezan trivec’h gouli. Ar Saozon o kaout truez outan a lavare dezan renta dezo he gleze. An dug a Vreiz a revuzaz : Renta a rafen va c’hleze da eur Breton, emezan, biken ner grin da eur Saoz ! Eur Breton a n’em gavaz etouez ar Saozon, Charlez a roaz dezan he gleze. Goloet a c’houez hag a voad, an dug oa lakeet var eur guele plun. Ar c’habiten Saoz a reaz he deurel var eun neubeudik plouz. Ar prins santel a offraz he boan da Jesus, ha na zigoraz ket he c’hinou evit en em glem. Kasset oe goude da Vro-Saoz e pelec’h a ziskuezaz ar brassa santelez.\nMar en dije an dug Charlez Bleiz heuliet he c’hoant n’en dije klasket rouanlelez ebet var an douar : na brije nemet rouantelez an ee. Bemdez e kleve diou pe deir offeren er parkeier araog ar gombat. Aufrez Montbourcher a lavare dezan eun devez : « Aotrou dug, ar Saozon zo tost, re a amzer a gollit aze. — Montbourcher, eme an dug, ni gavo atao kasteliou ha kerriou ; mar deont gant ar Saozon ni ho c’hemero adarre. Mar kollomp an offeren n’omp ket gouest da zic’haoui ar c’holl-ze. » Bemdez e roe he unan boued da bemp paour varnugent hag e vouelc’he dezo ho zreid. Iun a ree diou pe deir gueich ar zizun ; rei a ree kals aluzennou ; atao a zouge eur c’houriz reun. Bemdez e lenne da dud he dy leoriou a zoujans Doue. Neket evintan he unan a ree ar brezel, mæz evit he bried Ianned a Vreiz.\nPa oa maro Iann Monfort ha pa oa Charlez er prizoun, ho friejou Ianned, intanvez Monfort, ha Ianned, greg Bleiz, a guntinuaz ar brezel evel kent. Ar Saozon a ree kement a zrouk er vro ma oant galvet ar Saozon gouez. Kemer a reent an dud divar ar meaz evit mevelien ; troc’hi a reent an id araok na oa ao evit rei d’ho c’hezek ; lakaat a reent an tan en ho zyez, ha laza a reent al loenet. Beaumaner, denchentil a Vreiz a du gant Charlez, a ieaz da gavout Bembro, Saoz, a du gant Monfort. « Penaoz, marc’hek saoz, eme-he, ha n’ho peuz ket a vez da ober brezel d’an dud divar ar meaz ? — Neuz pobl ebet trec’h deomp, eme ar Saoz ; sarrit ho kinou, Bretonet, rag n’oc’h ket tud. — Guelet vo, eme Beaumaner, mar kirrit, tregont euz va re a n’em ganno gant tregont euz ho re c’hui. »\nEvel-ze, d’ar bevare sul euz ar C’horaiz, d’ar seiz varnugent a viz meurs er bloaz 1351, a n’em gavaz tregont Breton ha tregont Saoz en eur blenen, e hanter hent etre Joslin ha Ploermel. Ar Vretoned o doa koveseet oll ha kommuniet araok ar goumbat.\nEno en em gavaz Tinteniak hag he vreur Alan, Ar C’hoat, Mellon, Pestivien, Keranrais , Goyon, Trésigidy, etc.\nKer buhan en em lakejont enep ar Saozon. Skei a rezont heb truez. An taoliou a gouez evel taoliou ar morzol var an anne. Ar goad a red evel ar glao goude eur bar arnez. Neuze oa klevet klem ar marc’herien er c’hoaz (er boan), ker rust eget mouez ar mor braz. Adalek goulouik an de en em gannont bete kreizde ; adalek kreizde beteg an noz en em gannont enep ar Saoz. An aotrou Robert Beaumaner a lavaraz : Sec’het am euz, ia sec’het braz, ken a droc’haz outan, Ar C’hoat (Dubois a respountaz) : M’ar teuz sec’het, potr, ev da c’hoad ! « Kar d’ar Vretoned na vije, e ker Joslin neb a vije, neb a ioue o velout hor re tont en dro, bleun balan var ho zok-houarnou. » Evel-ze lavar guerz an Tregont. Savet euz hirio eur peulvan, pe pilier-mean, e plaç ar goumbat-ze, ha lenn a reer varnezan hanoiou an tregont Breton o doa trec’het ar Saozon en deiz-ze.\nMab Montfort, o veza deuet en oad, a zeuaz e Breiz da gontinui ar brezel ; ha Charlez o veza roet d’ar roue Bro-Saoz he zaou vab evit prizounerien en he blaç, a hellaz dont ive da goumbati. Na lavarin ket deoc’h an oll draou digouezet en amzer-ze, daoust a ma zint oll kaer da lavaret ha da glevet. Re a amzer a implijfen evit-ze. Dont a ran d’an amzer ma aichuaz ar brezel-man.\nDa vouel sant Mikel Arc’hel, er bloaz 1364, an diou arme en em gavaz an eil dirag eben. An diou vaniel oa euz ar memez liou, ho diou karget a herminet ; var bep hini oa merket : Mervel kent en em souilla ! Potiùs mori quam fœdari ! Trista tra eo guelet eur brezel etre tud euz ar memez bro. Neuze a ia ar breur a enep he vreur, ar mignoun a enep he vignoun.\nCharlez, goude beza sakramantet, a renkaz he zoudardet. Montfort a ree sin ar groaz, hag a vouele o sonjeal er goad a vije skuillet en deiz-ze, ha c’hoaz goad breton. Setu Yoland, ki an dug Charlez, a redas beteg Iann Montfort, hag a lipaz he zorn, evel m’an dije gret d’he vestr. An dud a lavare na vije bet biken ar c’hi-ze da eun all nemet d’an dug a Vreiz ; abalamour da ze Montfort oe laouen da velout ar c’hi-ze o tilezel he vestr evintan. Pegement a dud, evel ar c’hi-man, a zeu da zilezel ho mæstr pe ho mignon pa teu da veza malheüruz ! Guesclin, gant eur morzol en he zorn, a skoe var ar Saozon, euz tu Montfort. Ugent a lammaz varnezan hag he bilaz divar he varc’h ha gret oe prizounier. Charlez a gouezaz ive en ho daouarn ; eur Saoz a roaz eun taol kleze dezan en he choug. Ar prins santel ne hellaz lavarout nemet ar c’homzou-ma : O Doue, va Aotrou ! Haa ! Domine Deus !\nAr Vretonet oant peurvuia euz tu an dug Charlez. Biken Montfort n’en dije gounezet penefe ar Saozon. An dugez a Vontfort en doa en dro dezi muioc’h a noblans Saoz eget tuchentilet Breiz. E peb emgann e vije kavet Bretonet maro euz arme Charles, ha deuz arme Montfort ne vije kavet etouez ar re varo nemet Saozon. Nag a baïzantet a zo hanvet Bloaz abalamour oant bet ho zadou soudarded Charlez de Blois. Ar Saozon n’ho doa kement a gassoni euz an dud divar ar meaz nemet abalamour ar re-man a garie an dug Charlez.\nPa oe klevet var dachen Alre, e oa lazet an dug Charlez gant ar Saozon, ar guir Vretonet a gemeraz kement a velkoni, ma na fellaz mui dezo chom beo var he lerc’h ; n’em daol a rejont a nevez e kreiz an emgann, nan evit gouniz, mœz evit mervel. Eno oe lazet brezelekaerien dispar : Rohan, Leon, Dinan, Rieux, Kergorlay, Raiz, Quintin, Avaugour, Lohéac, ar Pont, Bastard, Budes-Guesbriand, Sylvestre ar Fouillée hag ar rest.\nEvel-ze a varvaz ar santela prinz euz he amzer.\nCharlez en euz gounezet eur plaç etre ar re vella euz an dud a vrezel, ha muioc’h c’hoaz kurunen ar zænt. Abaoue he iaouankiz a ziskuezaz eur furnez vraz hag a oa skuer an oll dud iaouank.\nHe furnez na reaz nemet kreski gant an oad. He zevotion evit sant Youen a reaz dezan sevel en he enor eur werz kaer epad maoahe unan prizounier e Bro-Saoz ; ton ar c’hantik oa komposet ive gantan, hag e oa kanet e meur a leac’h euz ar Vreiz, ar werz-ze oe lennet gant eur relijius euz a Guengamp hanvet Derrien, pa oe komzet da lakat Charlez e renk ar zænt, e 1371. (Hon tad santel ar Pab Leon XIII a gendalc’h da lakaat Charles ar Bleiz e renk ar zænt).\nEpad ma oa dug a Vreiz, eur paourkez dall eveldoun-me, o choum er ger a Jugon, a zeuaz da c’houll digantan eun dra bennag. Bleiz n’en doa netra varnezan, rei a reaz d’ar paourkez unan euz he vanegou : Deuet varc’hoaz, emezan, ha diskuezit din va maneg, ha me ouezo ar pez a c’houlennit. Ar paourkez, o veza deuet e meaz, a gassaz maneg ar prins d’he zaoulagad, hag a zeuaz raktal dezan ar guelet. Bez an dug Charlez Bleiz, pe de Blois, a veler c’hoaz en iliz vihan e Guengamp galvet Introun Varia an oll Graçou (Notre-Dame-de-Grace), e pelec’h he gorf santel, a leverer, a reaz kals a viraklou. Meulet ra vezo Doue !\nAdtapet diwar « https://br.wikisource.org/w/index.php?title=Istor_Breiz,_1893/Rann_14&oldid=168627 »


Pajenn:Perrot - Bue ar Zent.djvu/589 - Wikimammenn\nPajenn:Perrot - Bue ar Zent.djvu/589\nkenn a reas dioustu diwar e loen evit mont da rei d’ezi an absolven. Pa deuas diouz ar gwele, ar re a oa gantan a lavaras d’ezan en devoa tapet laou : « An dra-ze, emezan, gant eur mousc’hoarz, eo perlez ar beorien. »\nPrezek a rê gant kement a nerz, ma c’honeze ar bec’herien, ma sklerae an heretiked ha ma konvertise ar Judevien.\nMervel a reas en Brigdol, en bro e gavel, d’an 19 a viz eost 1297, kurunen e drede bla warn-ugent o vleunian war e dal.\nWar e c’houlenn, e gorf a oe sebeliet en manati Sant-Fransez Marseilh. Miraklou dispar ha diniver a c’hoarvezas e-tal e ve, ha Yan XXII a lakas e hano war roll ar zent, er bla 1317, ugent vla hepken goude e varo.\nE vamm a veve c’hoaz er mare-ze, hag a c’hallas pedi he mab savet war an ôter.\nAn eurvat a zall hag a vêv an ene ; lakat a ra ac’hanomp da ankouat an Otrou Doue ha d’en em ankouat hon unan ; gwasat ha krenvat a ra hon zechou fall ; en hon spered e vag an orgouilh, hag en hon c’halon, eur garante direiz ac’hanomp hon unan.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/589&oldid=140875 »


Gronant - Wikipedia\nGronant zo ur gêriadenn vihan e hanternoz Kembre, e Sir y Fflint. Lec'hiet eo en arvor hanternoz Kembre, e gwalarn Sir y Fflint, war harzoù Sir Ddinbych. Emañ etre Prestatyn er gornaoueg ha Gwesbyr ha Talacre er reter. E kumuniezh Llanasa emañ Gronant.\nTost d'ar gêriadenn emañ Y Graig Fawr, an dorgenn gentañ en aradennad Bryniau Clwyd. Un tammig hent a gas eus ar gêriadenn d'an aod ha d'an tevennoù traezh a zo etre Prestatyn hag Y Parlwr Du. War an aod-se emañ al lec'h nemetañ e Kembre ma vez neizhiet gant ar skraviged c'hwiton.\nAdtapet diwar « https://br.wikipedia.org/w/index.php?title=Gronant&oldid=1697043 »\nDernière modification le 5 Ebr 2016, à 16:12\nKemmoù diwezhañ degaset d'ar bajenn-mañ d'an 5 Ebr 2016, da 16:12.


Polybios - Wikipedia\n(Adkaset eus Polibios)\nUr pennad Polibios (disheñvelout) zo ivez.\nPolybios (war-dro 200-118 kent J.-K.), Πολύβιος en henc'hresianeg, a oa un istorour eus ar prantad hellenadek brudet gant e oberenn, An istorioù, a zanevell ar prantad etre 220 ha 146 kent J.-K. dre ar munud.\nTalbenn an Abrégé des Commentaires de M. de Folard sur l'histoire de Polybe, 1754.\nKontañ a ra an oberour penaos e voe savet ar Republik roman ha penaos e teuas, tamm-ha-tamm, da lakaat he c'hrog war Hellaz.\nBrudet eo mennozhioù Polybios diwar-benn rannañ ar galloudoù er gouarnamant, adkemeret goude gant Montesquieu en e oberenn Spered al Lezennoù, hag e Bonreizh SUA.\nGanet e oa e Megalopolis, en Arkadia, war-dro 200 kent JK. Mab e oa da Lycortas, ur politikour hellazat a oa e penn an arme war varc'h e Kevre Ac'haia. Dre ma oa savet e dad a-enep galloud nevez Roma e Makedonia e voe kaset d'ar vac'h. Ha Polibios da Roma, ma voe lakaet gant Lucius Aemilius Paulus da gelenn e zaou vab.\nAdtapet diwar « https://br.wikipedia.org/w/index.php?title=Polybios&oldid=1755304 »\nDernière modification le 18 Gou 2017, à 16:29\nKemmoù diwezhañ degaset d'ar bajenn-mañ d'an 18 Gou 2017, da 16:29.


Lejion Condor - Wikipedia\nAl Lejion Condor a oa un aerlu savet gant gouarnamant Alamagn Hitler hag a vode soudarded eus al Luftwaffe hag a oa prest da vont da vrezeliñ da Spagn gant ar vroadelourien a-enep an Eil Republik spagnol, entre Gouhere 1936 hag Ebrel 1939.\nMonumant e Bered la Almudena e Madrid en enor da soudarded alaman al Lejion Condor marvet e brezel Spagn "fuer ein freies Spanien" ("evit ur Spagn dieub"), pe "por Dios y por España " ("evit Doue ha Spagn").\n6 000 den a oa el Lejion Condor, distreiñ a raent d'o bro a-vagadoù bihan, ha 19 000 zo bet anezho en holl a-hed an tri bloavezh brezel. Darn a voe brudet e-pad an eil brezel-bed, evel an aervarichal Hugo Sperrle pe ar sturier Adolf Galland.\nGant kirri-nij eus al lejion Condor e voe graet bombezadeg Gernika e 1937.\nSkoazell armet[kemmañ | kemmañ ar vammenn]\n' Feuerzauber (« Tan hud ») e oa anv an taol-skoaz roet gant gouarnamant an Trede Reich da vroadelourien Spagn. Goulennet e oa bet ar skoazell-se gant ar jeneral Francisco Franco, a veze graet El Caudillo anezhañ, digant ar Führer, Adolf Hitler, d'an 22 a viz Gouhere 1936, pemp deiz goude deroù an emsavadeg, d'ar 17 a viz Gouhere 1936. Hitler a c'houlennas kenkent digant Hermann Göring, penngomandant al Luftwaffe, hag ar Generalfeldmarschall Werner von Blomberg, aozañ ar skoazell.\nAdtapet diwar « https://br.wikipedia.org/w/index.php?title=Lejion_Condor&oldid=1932088 »


Hayim Nahman Bialik (Radi, Ukraina, Impalaeriezh Rusia, 9 a viz Genver 1873 - Vienna, 4 a viz Gouere 1934) a oa ur skrivagner ha troer yuzev, a skrivas e yidicheg hag en hebraeg. Unan eus barzhed vrasañ Israel eo ha sellet a reer outañ evel ur "barzh broadel" er vro-hont, daoust ma varvas 14 vloaz a-raok savidigezh stad Israel.\nHayim Nahman Bialik, e 1923\nEmbann a reas e varzhoneg kentañ e 1892. En deroù e skrivas e yidicheg dreist-holl, en Impalaeriezh Rusia, betek 1915. Goude-se ez eas da Alamagn ha war-lerc'h da Balestina, a oa fiziet he melestradur da neuze e gouarnamant Breizh-Veur. E 1924 e reas e annez da vat e Tel Aviv. E 1927 e teuas da vezañ kadoriad Unaniezh ar Skrivagnerien Hebraek. Mervel a reas e Vienna, en Aostria, goude bezañ oberataet eno.\nEn e varzhonegoù e vez anv alies eus an troc'h etre ar relijion hag ar Sklêrijenn. Skrivañ a reas ivez diwar-benn ar pogromoù a-enep ar yuzevien ha diwar-benn ar garantez. Savet en deus, c'hoazh, barzhonegoù evit ar re yaouank. E varzhoneg anavezetañ, moarvat, eo Hachnasini Tachat knafeeg (kemer ac'hanon dindan hoc'h askell). Embann ha treiñ a reas meur a levr en hebraeg, diwar yezhoù eus kornôg Europa (Julius Caesar, gant Shakespeare, Wilhelm Tell gant Schiller, Don Quixote gant Cervantes, barzhonegoù gant Heine...).\nKalz eus e varzhonegoù zo bet lakaet sonerezh warno gant sonaozourien eus Israel. Deuet eo e di e Tel Aviv da vezañ ur mirdi hag ur greizenn sevenadurel, "Beit Bialik".\nAdtapet diwar « https://br.wikipedia.org/w/index.php?title=Hayim_Nahman_Bialik&oldid=1535773 »\nDernière modification le 9 Du 2013, à 17:26\nKemmoù diwezhañ degaset d'ar bajenn-mañ d'an 9 Du 2013, da 17:26.


Pajenn:Troude ha Milin - Ar marvailler brezounek.djvu/118 - Wikimammenn\nPajenn:Troude ha Milin - Ar marvailler brezounek.djvu/118\npevar leon braz a zo dindan kastell ar brinsez a rank beza lazet, mar d-oc’h evit-ho, eme Iann. — Mar d-omp evit-ho, eme roue al loened, bremaik e welot, ne vezo ket pell ann abadenn.\nRoue Breiz, o veza ma veze bemdez enn he brenestr o sellet hag hen a welche Iann o tont, a welaz da genta al lestr hag ar c’hastell war he lerc’h ; diredet a eure da lavaret d’ar brinsez. — Deut da welet, eme ar roue, sellit, gwelet a rit a-hont ho kastell kaer ; ema o tont a-hont enn tu all da enez Benniget. Dent ’ta buhan da welet hag e welot ez eo gwir a lavarann. Hou-man ne grede ket, ha pa welaz e lavaraz : — Gwir eo, eme-z-hi,\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/118&oldid=144112 »


eztaol | ur blog eo …\nArchives de catégorie : eztaol\nren an Deuzion\nDeuet eo Luoz an Deuzion.\nPellaet o deus an dud diouzh o denelezh, staliet ar vistri nevez hag o c’hoskor e kêrioù meurdezus o kelc’hiañ mirdioù ha salioù arvestiñ ma verniont un arz hag ur skiant kempleg, gwaredet ha frammet start.\nBodet o deus poblañs al labourerezed en dro d’ un nebeut greantioù genel dindan dorn ha lagad an urzh veur.\nTolpet o deus al labourerion e-barzh tiez bihan kampoù divent o kelc’hiañ gourtachennoù greanterezh ha kalvezouriezh, kelc’hiet d’ o zro ar c’hampoù gant tachennadoù ec’hon gourstalioù ha goarvaoù savet war ar fuajoù.\nMouget o deus nep ersav un disterañ buhezel a-berzh o c’hoskor labour, pellaet nep riskl a welout o bed lakaet en arvar gant ar bihanañ elfenn niñvañ.\nSonet o deus o bed aet da spes kent mont da get.\nTammoù buhezañ bihan a chom, dirgel, er maez kelc’hioù ar bed koz.\nTonkad ar roñfl lavek zo pell a vezañ diogel.\nPublié dans eztaol\t| Laisser un commentaire\nPublié le 22/02/2019 par Yann-Ber\nur boc’hig ruz,\neus al letonenn,\nglas estlamm dindan gouloù an heol,\nd’ ar wezenn dilh noazh,\nbeuzet en oabl glas,\nma ’z eont da gludañ.\nYen an amzer,\ntomm ar gwad…\nPublié le 16/02/2019 par Yann-Ber\nHa petra nevez e kêr Dundee ?\nAmzer flour, glav munut?\nKet kalz a dud gant ar straedoù.\nKleier an iliz zo mut en tour.\nKousket eo c’hoazh ar gouelini.\nDihuniñ a reont.\nKousket eo c’hoazh an dud a dremen.\nHag eo savet endeo implijadez ar Macdo ?\nTremen a ra dirak stal an dilhadoù kozh ha digoust.\nUr vantell domm a yafe mat ganti.\nAr studierion a labour e kambrig o c’henfeurm.\nTud yaouank deuet eus ar bed a-bezh.\nNoz a beg ouzh dour ar stêr Tay.\nHa gwelet e vo an heol hiziv ?\nWarc’hoazh e vo digwener,\nBier ha komzoù\nDiwezhat en noz.\nUr sizhun all a vo !\nGoanag, yalc’h treut, ha kalon vat.\nPublié le 15/02/2019 par Yann-Ber\nPetra a chom en islonk ar vuhez,\npetra a chom eus ar buhezañ ?\na eskor diouto un tamm kened,\nlod ur savadur bresk,\na savo uhel en dazont\ne-mesk an atredoù,\ne ludu hon trevell.\nDreist d’ hon plijadur,\nkuit a emgarantez,\nur ger silet\nen ur dremen\ne skouarn un den,\nna c’hortoze tra eus an eskemm,\nHon holl vadoù\nPublié le 27/12/2018 par Yann-Ber\nuzet korf ha spered\na leñv bemdez.\nHe merc’h, he bugel yaouankañ, zo taget gant ar c’hleñved,\nan droug divent a zistro diastal.\nKalonek he merc’h, evel na vefe den all ebet.\nStourm a ra kalonek ouzh ar reuziad,\nouzh al louzeier\na dag he c’horf koulz ha ma harzont ouzh barradoù an droug.\nSevel a ra, ha kouezhañ, ha sevel,\na vloavezh da vloavezh, a vizvezh da vizvezh.\nHi, an hini gozh,\nA-vec’h mar dalc’h outi he zammig buhez,\nhi a youlfe saveteiñ,\nober d’ he merc’h buhez flour,\nun hir a vuhez kaer,\nmirout d’ he merc’hed bihan o mamm,\nyaouankizoù leun a zeltu,\nne oar nemet distrujañ an tammig buhez a chom ganti,\ne foranañ gant an dispi,\ngant kasoni ouzh ur bed ken dister\na zegas kleñved koulz ha pare.\nDisoñj kement a zaeroù mammig\nha lavar dimp komzoù flour\na vo koulz ha pare.


Un den | YA! Keleier e brezhoneg - kazetenn sizhuniek enlinenn\nKeleier » Un den\nDantet gant ur piton\nTra ma oa Attaporn Boonmakchay, un Taïlandad 38 vloaz er privezioù er gêr, 90 km diouzh Bangkok eo bet taget gant ur piton tri metr hirder, deuet a benn da vont er gorzenn ha da zegouezhout betek ar c’hib* a-raok kregiñ ennañ. Tra ma oa Attaporn Boonmakchay, un Taïlandad 38 vloaz...\nJean-Marie Pelt : natur,...\nJean Marie Pelt ©Centre Jean-Marie Pelt Daou zevezh a-raok Nedeleg eo aet Jean-Marie Pelt d’an anaon. Brudet eo an etnolouzawour evit bezañ displeget buhez ar plant , o liammoù kenetrezo ha gant an dud, hag evit e sell kristen war an natur. E Loren eo ganet Jean-Marie...\nJean Cariou, tad e vab.\nPep tra e ti Jean Cariou war gumun Plougon, er C’hab, tost da Veg ar Raz, a zegas soñj eus ar mor. “Amañ emaomp 800 metr a-denn-askell eus ar mor bras” emezañ. En ti e vez gwelet taolennoù bigi-dre-lien bras, bigi e boutailhoù, maketennoù batimantoù brudet, un tour-tan war...\nUr pesk bev en e gof\nUn dipneust Ur brezilian a glemme gant e zroug. Diskuliet eo bet un dra diskredapl gant ar radiografioù : ur pesk bev a oa en e gof. Un dipneust, ur seurt pesk gant eskern, hir ha moan en doa kavet bod en e gof. Lennet ‘peus mat, ne oa ket ul lenkernenn* vras, nann, met ur...\nAet eo Robert Pedron\nSabatuet zo bet kalz a dud o klevet e oa aet Robert Pedron d’an Anaon d’ar sul 2 a viz Meurzh diouzh ar mintin. Tapet e oa bet d’ar sadorn noz gant un taol-kalon ne oa ket bet evit dont ennañ e-unan a-raok mervel disul vintin. Ezel eus Unvaniezh Demokratel Breizh abaoe 1981 e...\nAlphonse Arzel, Breizhad...\nD’ar Sadorn 22 a viz C’hwevrer 2014 eo marvet Alphonse Arzel, maer kozh Gwitalmeze, e Goueled-Leon, d’e 86 vloaz. Un den pouezus-kenañ eo bet e istor Breizh. Plijout a rae da Alphonse kanañ ha c’hoari pezh. Diskouezet e vo anezhañ neuze e c’hwec’h taolenn dirak c’hwec’h...\nAnthony Heulin : « A-viskoazh ...\nA… Alamagn. E 2004 on bet pedet da gemer perzh e festival barzhoniezh Berlin. Ma levr barzhonegoù kentañ, Tuleoù-dour, a oa o paouez bout embannet. E-pad ur sizhun em eus bevet evel ur roue a-hont. “Baradoz ar varzhed“ e oa, evel m´en deus skrivet din Bernez Tangi a oa eno ivez....\nGwen Ar Born : stourm dre ar...\nTost da 20 vloaz zo eo Gwen Ar Born stourmerez ha kanerez, troet war ar brezhoneg. A-benn un nebeud devezhioù emañ e soñj kemer perzh er flash-mob a vo aozet e Kêritron al Lann. Pennad kaoz ganti. Ya ! : Kanañ a blij deoc’h ? Gw. Ar B. : Evit ar wech on bet dedennet gant ar...\nChristian Guerin zo unan deus ar pevarzek bouteger* a gonter e Breizh. O chom emañ e Leskoed-Gwareg, en Aodoù an Arvor, abaoe 1995. Gounit a ra aozilh war un hanter-devezh arat pe hogos, evit ober paneroù. 14 000 plant zo en e gerz, etre 10 ha 15 sm etrezo, evit brasañ...


Dizale | SKOLVOD\nOber ur staj\n“Penaos adijinañ ar marvailhoù en un doare fentus ha speredek war un dro…\nLakaomp e vefe Kabellig Ruz ha Gwennerc’h mignonezed a-gozh…\nHag e stourmfent a-gevret d’en em zizober diouzh preizherien varnaoniek pe diouzh ur vamm-gaer c’hoantoù drouklazhañ ganti. Ha petra rafe Jakez (hini e favenn hud) m’en dije Luduennig da amezegez koant ?\nAn istorioù-se eo a vez kontet deomp gant ur bleiz tres un dandy warnañ…”\n“Un aerouant yaouank entanet met dizampart zo eus Zog. E skol an erevent e vez desket gantañ nijal, krozal, tufañ tan hag en em gannañ. Ha dreist pep tra, evit peurlipat e zeskadurezh : tapout ur briñsez.”\nSkritell RAZH AN HENT-BRASPellgargañ\nKartenn RAZH AN HENT-BRASPellgargañ\nRAZH AN HENT-BRAS\n“Kontañ a ra istor Razh an Hent-Bras troioù-kaer ur razh don e gof, sot gant ar gwastilli, ar c’houignoù, ar gwispidoù ha kement lipouzerezh sukret zo. En ur vont d’ar pevarlamm a-hed an hent-bras e klask war-lerc’h madigoù-dous da laerezh, betek na vefe trenket e soubenn da viltañs e veg sukret.\nUn istor klezeiata, laeroñsi ha gwastilli hag a blijo kerkoulz d’ar re vras ha d’ar re vihan.”\nSkritell DA ANVPellgargañ\nKARTENN DA ANVPellgargañ\n“Ur grennardez eo Mitsuha, a zo o chom war maez, karg hengoun he familh war he chouk. Ur vuhez all ‘blijfe dezhi bevañ pell eus ar menez, e Tokio ar ger vras he aergelc’h horos. N’he dije ket ijinet bevañ ur vuhez-ker dindan tres…\nTaki, ul lisead yaouank eus Tokio, ha koulskoude…\n‘Dreuz he hunvreoù en em gav Mitsuha soubet penn-kil-ha-troad e buhez an den yaouank, etre e vignoned lies hag e labour-studier en ur predti italian. Ken soubet eo ken e kred dezhi ‘mañ o vevañ ur gwir vuhez all zoken. Ha marzhusañ c’hoazh a zo : kompren ‘ra e c’hoarvez ar memestra gant Taki p’emañ o hunvreal en ur vuhez hengounel ‘kreiz ar menezioù, dindan tres…ur plac’h yaouank !\nUn darempred divoutin a sav kenetrezo, kenetre o c’horfoù a aloubont a bep eil korf egile. Diwar peseurt kevrin e vagont o-daou an hunvreoù divoutin-se ?\nDre beseurt burzhud en em gavont unanet o div blanedenn a zo ken pell an eil eus eben ?”\nKAS UR POSTEL


Pajenn:Le Gonidec - Bibl Santel pe Levr ar Skritur Sakr, eil levr.djvu/381 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/381\nhervez san̄t vazé.\n19. Piou-bennâg a glev gér ar rouan̄télez, ha na boell két, é teû ann drouk, hag é skrâp ar péz a zô bed hadet enn hé galoun : hen-nez eo a zô béd haded a-héd ann hen̄t.\n20. Hôgen ann hini a zô béd haded enn eul léac’h meinek, hen-nez eo ann hini a zélaou ar gér, hag hen digémer kerkén̄t gan̄t laouénidigez.\n21. Hôgen n’en deûz kéd a c’hrisien enn-han̄ hé-unan : ha n’éma néméd évid eunn amzer : ha pa zeû eunn en̄krez pé eunn heskin-bennâg enn abek d’ar gér, kerken̄t é kémer gwall skouér.\n22. Ann hini a zô béd haded é-touez ann drein, hen-nez eo ann hini a zélaou ar gér ha préder ar béd-man̄ : ha touellérez ar madou a voug ar gér, hag hen laka da véza difrouez.\n23. Hôgen ann hini a zô béd hadéd é douar mâd, hen-nez eo ann hini a sélaou ar gér, hag a boell, hag a zigas frouez, hag a rô lôd kan̄t kémen̄d all, lôd trî-ugent, lôd trégon̄t.\n24. Eur barabolen all a ginnigaz d’ézhô, enn eul lavarout : Rouan̄télez ann én̄vou a zô hén̄vel oud eunn dén en deûz hadet hâd mâd enn hé bark.\n25. Hôgen é-pâd é oa kousked ann dûd, é teûaz hé énébour, hag a hadaz draok é-touez ar gwiniz, hag az éaz-kuît.\n26. Hôgen pa oé kresket ar iéot, ha deûed ô frouez, neûzé en em ziskouésaz ivé ann draok.\n27. Hôgen mévellou ar penn-ti a iéaz d’hé gavout, hag a lavaraz d’ézhan̄ : Aotrou, ha n’éc’h eûs-té kéd hadet hâd mâd enn da bark ? Pénaoz éta éz eûz draok enn-han̄ ?\n28. Hag hén̄ a lavaraz d’ézhô : Eunn dén hag a zô énébour d’in eo en deûz gréad ann dra-zé. Hôgen hé vévellou a lavaraz d’ézhan̄ : Ha té a fell d’id éz ajemp d’hé gutuḻa ?\n29. Hag hén̄ a lavaraz : Nann ; gan̄d aoun ô kutuḻa ann draok, na zic’hrisienfac’h ar gwiniz gan̄t-han̄.\n30. List-hô hô-daou da griski bétég ar médérez, hag enn amzer ar médérez é livirinn d’ar védérien : Kutuḻid da gen̄ta ann draok hag éreit-hén̄ a hordennou évid hô zevi ; hôgen dastumid ar gwiniz em solier.\n31. Eur barabolen all a ginnigaz d’ézhô enn eul lavarout : Rouan̄télez ann én̄vou a zô hén̄vel oud eur c’hreûnen sézô, péhini a zô kéméret gan̄d eunn dén hag a hâd anézhi enn hé bark.\n32. Hé-man̄ a zô évit-gwîr ar bihana euz ann holl hadou : hôgen pa eo kresket, éz eo brasoc’h éged ann holl louzou, hag é teû da véza eur wézen, enn hévélep doaré ma teû laboused ann én̄v, ha ma neision̄t enn hé skourrou.\n33. Eur barabolen all a lavaraz d’ézhô : Rouan̄télez ann én̄vou a zô hén̄vel oud ar goell a gémer eur vaouez évid hé guza é trî feûr bleûd, bété ma teûi holl da c’hôi.\n34. Jézuz a lavaraz kémen̄t-sé d’ar bobl gan̄t parabolennou : ha na gomzé kéd out-han̄ hép parabolen,\n35. Évit ma vije sévénet ar péz a oa bét diouganet gan̄d ar profed ô lavarout : Digeri a rinn va génou gan̄t parabolennou ; diskleria a rinn traou kuzet abaoé ma eo kroued ar béd.\n36. Neûzé Jézuz, ô véza kaset-kuît ar bobl, a zeûaz enn tî ; hag hé ziskibled ô-tôstaad out-han̄ a lavaraz : Displég d’é-omp parabolen draog ar park.\n37. Hag hén̄ a respoun̄taz hag a lavaraz dézhô : Néb a hâd ann hâd mâd, eo Mâb ann dén.\n38. Hôgen ar park, eo ar béd. Ann hâd mâd, eo bugalé ar rouan̄télez. Hag ann draok, eo ar vugalé drouk.\n39. Hôgen ann énébour en deûz hé hadet, eo ann diaoul : ar médérez, eo ann divez eûz ar béd ; hag ar védérien, eo ann éled.\n40. Ével éta ma kutuḻeur ann draok, ha ma teveur anézhan̄ enn tân, ével-sé é c’hoarvézô é divez ar béd.\n41. Mâb ann dén a gasô hé éled, péré a lakai er-méaz eûz hé rouan̄télez ann holl wall-skouériou, hag ar ré a ra drouk :\n42. Hag é kasin̄d anézhô enn eur fourn dân. Énô é vézô gwélvan, ha skriñ den̄t.\n43. Neûzé ann dûd gwirion a lu-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/381&oldid=154829 »\nKemmoù diwezhañ degaset d'ar bajenn-mañ d'an 20 Her 2019, da 11:29.


Denis Diderot e 1767\nDenis Diderot, ganet d'ar 5 a viz Here 1713 e Langres ha marvet d'an 31 a viz Gouhere 1784 e Pariz, a oa ur skrivagner, prederour, holloueziadurour gall eus luskad ar Sklêrijennoù, romantour, dramaour, barzh, buruteller arzel ha lennegel, troour.\nDiderot zo brudet evit bezañ un den barrek ha desket-bras. Deuet eo a-benn da zegas nevezintioù e meur a dachenn lennegel. Diazezet en deus an drama bourc'hiz evit ar c'hoariva, a-fed romant e tegaso nevezinti gant Jacques le fataliste et son maître. Ijinet en doa ar burutellerezh dre e Saloñsoù ha bez e voe unan eus skrivagnerien brudetañ an Encyclopédie. A-fed prederouriezh ivez, Diderot zo dibar p'en deus degaset danvez prederiañ d'al lenner e-serr kenteliañ anezhañ en ur sistem prederiañ reut. Kentañ gerioù al levr Pensées sur l'interprétation de la nature (2vet embannadur, 1754) zo :\nAdtapet diwar « https://br.wikipedia.org/w/index.php?title=Denis_Diderot&oldid=1895319 »\nKemmoù diwezhañ degaset d'ar bajenn-mañ d'an 16 C'hwe 2021, da 16:37.


Beipackzettel von Seebri Breezhaler 44 Mikrogramm einsehen - Nebenwirkungen.de\nBeipackzettel von Seebri Breezhaler 44 Mikrogramm einsehen\nWirkstoffe: Glycopyrronium bromid, Glycopyrronium Kation (Mundstück), Glycopyrronium Kation\nSEEBRI BREEZEHALER 44 Mikrogramm Hartk.m.Plv.z.Inh\nSeebri Breezhaler 44 Mikrogramm Hartkap.m.Pul.z.\nSEEBRI Breezhaler 44 MikrogrammHartkap.m.Pul.z.Inh\nSeebri Breezhaler 44mcg Hartkap.m.Pul.z.In.\nSeebri Breezhaler 44ug Hartkap.m.Pul.z.In.\nSeebri Breezhaler 44ug Hartkap.n.Pul.z.H.\nSeebri Breezhaler 44ug Hartkapseln m.Pul.z.Inhal.\nTovanor Breezhaler 44 ug Hartkaps.m.Plv.z.Inhal.\nTovanor Breezhaler 44ug Hartkap.m.Pul.z.Inhalation\nTovanor Breezhaler 44ug Hartkaps.m.Plv.z.Inhal.\nTovanor Breezhaler 44ug Hartkapseln m.Plv.z.Inhal.


Buhez ar Sent/1912/Yan-Gabriel Perboyre - Wikimammenn\nBuhez ar Sent/1912/Yan-Gabriel Perboyre\n◄ Nikolas Tolentino Yan-Gabriel Perboyre Gien ►\nDeski a reas yez ar vro epad daou vla, hag en miz genver 1838 e oe galvet da vont da brezek ar fe d’ar Hou-Pe. E iliz a oa eus ar re baouran : peder moger hag eun doen blouz ; mes evel a lavare, an iliz-ze he deus eun dra ha n’o deus ket kalz a ilizou brasoc’h ha kaeroc’h ; pe fall pe vat e ve an amzer, eur millierad tud a ve enni bep sul. E wiskamant hag e vevanz a oa henvel ouz re e barousianiz. Lenn a rê alïes « Oberou ar verzerien » d’e gristenien, a c’hallje, de pe de, bezan galvet dirak al lez-varn, ar pez ne zaleas ket evitan.\nSevel a reas, eneb ar veleien, eur brezel c’houezet gant an drouk-spered. Yan-Gabriel a yeas da guz en eur c’hoad, mes unan eus e zanve kristenien a werzas anezan evit tregont pez arc’hant.\nKaset a oe dirak barnerien ar vro, a glaskas ober d’ezan diskuilh hano e gristenien ha kerzet war ar groaz :\n— Gwell eo ganin mervel eget nac’h ma c’hreden ! eme ar merzer kalonek. Kristen on, ha deut on er Chin da brezek an Aviel !\n— Nac’h a refet ho fe ?\n— Birviken ne droïn kein da fe Jezuz-Krist.\n— Perak oc’h deut aman ?\n— N’eo ket evit dastum arc’hant, enor ha plijadur, mes evit brasan gloar Doue ha silvidigez an eneou.\n— Ma ne chenchet ket, ho pezo poaniou bras !\n— Ne dôlan ket nemeur a evez ouz ar boan-gorf, rak ne sonjan nemet en silvidigez ma ene.\n— Nac’het ho fe ha kerzet war ar groaz !\n— Betek ar maro e lavarin ne nac’hin ket ma fe ha ne gerzin ket war ar groaz !\nGoude bezan bet pevar miz o vont eus an eil lez-varn d’eben, e oe kondaonet da vezan krouget, en miz genver 1840 ; mes evel ma n’halle ket ar varnedigez-ze kaout galloud ebet ken a vije sinet gant an impalaer, e renkas gedal c’hoaz eiz miz en e brizon.\nErfin, d’an 11 a viz gwengolo, en em gavas kemennadurez an impalaer. Seiz torfetour a oe neuze krouget dirazan, hag epad al labour-ze, Yan-Gabriel a bede, ar pez a zoueze ar baganed.\nEn em gaout a reas e dro ; staget a oe ouz eur peul gant kerden ; goude bezan hanter-grouget anezan, ar bourreo a lôskas ar gorden, evit ma padje pelloc’h ar boan ; stardan reas eun eil gwech, hag e chômas a-zav adarre ; d’an trede jach, ec’h eas betek ar maro ; evit e beur-achui, unan eus ar zoudarded a dostaas hag a skoas eun tôl gantan en e galon.\nEvelse e tremenas, eur gwener, war-dro ter heur goude kreiste.\nAdtapet diwar « https://br.wikisource.org/w/index.php?title=Buhez_ar_Sent/1912/Yan-Gabriel_Perboyre&oldid=38180 »\nKemmoù diwezhañ degaset d'ar bajenn-mañ d'an 5 Gou 2012, da 07:53.


Heb 4 | `KUP | STEP | Met God dari sat pinañ honeo zagï ravat tin hekaz hahan am hezaek, ganö darihanañ nap poek hepanez kerë hat iñidoh hepan hezag, dari ñaihet tat darimauz tin korav ravat hek.\nDari Godiz añarab zagï ravat tin hek\n1 Met God dari sat pinañ honeo zagï ravat tin hekaz hahan am hezaek, ganö darihanañ nap poek hepanez kerë hat iñidoh hepan hezag, dari ñaihet tat darimauz tin korav ravat hek. 2 Met rotap batam Israel añarab Godiz ñetï tinao hateveteohavoz zut, dari amun petev ñetï tin pov hateveteameg. Oñ paru hat kap nenañinañ hatevetet parum loporizaroh naviz heh, povoz ñetï tin povohö paru nameñiz heh. 3 Oñ dari pim ñetï tin povon hatevetet barotap bategipuh hez-eperi pinañ honeo zagï ravat hekaz non tin pooroh hasameg. Met paru batam ev darim tameg-pot natariz Godiz hahan hezao ne ev menomaz toh,\n“Met rotap añarab poriz ne mogao tat epat hahö, ‘Met paru emat zagï ravat tin hepanez mañoh-poek rekot emat naketü.’” a\nPot pi hah, oñ God batam nonair nai matut tovai pim gogov map bon tat zagï ravahavoz homet, nap epat menahan hez, Met pi alizañ 6 poñik gogot tahapuh aliz zeirevai posik toutat zagï ravat heh. Pot menahan hez. 5 Met pim hahat garos hamenohon hez-epov maot arin añom, Met paru emat zagï ravohot tin hepanez hahö-poek rekot emat naketü.\n6 Pot pi hahan batam paru Godiz ñetiv hateveteoh-pori barotap navat het sat zagï ravohot tin hepanez mañooh-poek sat nakez, oñ sat zagï ravookaz pov ba ou havatahan hezaek, petev dari nari rekot poek sat hekazat haraveg. 7 Met hamoh-pori horï tooh, oñ tokat krismasañ ahoam bon hatahan, God maot dari añarab zagï ravohot tin hekaz alizas bizat aliz posiz abatao, Petev, pot pi hahan aban Devid epat menahan hez,\nMet petev nem hahon hezat hatevetehopek, povoz arim gagañ heleñiz zut naketü. b\n8 Met Moses ñomahan pim urutak Zosua ba ou batahan het, Israel añarab pimeri Kenan zei tin posik basat Godinañ honeo zagï ravohot tin hehavozatin, tokat Devid ou ravah-porah, God añarab modari pinañ honeo zagï ravohot tin hepanez ñetï mod pov nak tah narab, 9 oñ Zosuar pimeri tin pot nat heh, povoz God alizañ 6 gogoñ tohot aliz zeirevaizasik zagï ravahavoz zut, dari pinañ honeo het zagï ravookaz ñetï pov maot hahan Devid menahan hez. 10 Met tairap Godinañ honeo het zagï ravohot hepanez pop batam God gogoñ tat garë hat zagï ravat heh-povoz zut, pi gogoñ tovai sohot garë hat pinañ honeo zagï ravohot tin hepan. 11 Povoz ganö dari batam paru pim hahan hez-povon hatevetet baval nak hehavoz zut tat, dari Godinañ honeo zagï ravat hekaz hahan hezaek, kerë hak hezavoz dari rez kek tat sat pinañ honeo zagï ravat hekaz homet zaitivonañ tin tovai sohok.\n12 Met Godiz baiñetinao ñetï modañiz zut bon, oñ ñetï pov dari birirï het gogot kezao tamegivoz zut, kezao tat eñizohot hez. Met ñetï povoz tairaitï zut tat haom? Met en kaizas baelamegin ñai tamahan, bolohol ritamegin zuam elamah-posiz zut hezan dari ñetï pov hateveteamegin, en pos hatañir medeñ elat bamain batamahavoz zut, darim loporizaroh zait tinañir horiñ hezaek elat bamain batat ba ou batamah, ma darim homeameg-poñiz kapot amun añairamahan dari hodad ravameg. 13 Met God pi au naor etaet hezap ok, povoz dari ganö nao kil takan rekot pi et narë tapan, pot hometunei, oñ abarar hamarah nonair nai mapotur mapori ourah hezan pi eteamahaek, darim tameg-nao rekot ba iz navatotü. Povoz ev hamarah het dari tair tovai samegiñ, ma kilam homeameg-poñiz kapot tokat pim etañik dari het hakan an etapan.\nIesu dari eñizohopanez ahop ravat hez\n14 Met Iesu pi Godiz rop het eñizohopanez pimauhö ñomahaek, darir Godiz ñaravatak pi het darin pim nonor añairohopanez hez-ahö pop Godinañ honeo het darimaz homehot hez, povoz dari pimaz homeo badae batat het hameg-pov kezao bahorë hat hek. 15 Met pi nonor añairohopanez hez-ahö pop, dari añarab kez tat horiv pohao betekaz pap tat hez-eperiz ev het loporizaroh honoñai tamegivoz hodad hatat hez, ma pi ev hamarah het horï nañ tookaz hodadeo daritï berevamahavoz zut piitï amun berevoohan honoñai povor kao hateveteoh, oñ pi horï nao nat, povoz darim loporizaroh honoñai tamegivoz pi hodad haket darimaz zakep tat eñizamah. 16 Povoz honoñai nañ daritï emohopanez porah, pi Godinañ honeo toutat hezavoz homet, dari ñaihet nat hekapuh kez tat pi masakavonañ hez-ahö popuz nakoe sat hekan, pi zakepivonañ het masakao anat eñizohopanez homet hek.


(Banniel Inizi Åland) (Skoed Ardamez)\nYezh ofisiel Svedeg\nStatud politikel Proviñs emren\n13 323,51 km²\n- En holl (2009)\nKan broadel Ålänningens sång\n(Kan tud Åland)\nKod war ar Genrouedad .ax (a-raok miz Eost 2006 e oa .fi)\nKod pellgomz 358-18\n1 A-raok 1999 : ar markka .\nUn enezeg eo inizi Åland (Ahvenanmaa e finneg ; skrivet a-wechoù Aland pe Aaland (pa ne c’heller ket skrivañ al lizherenn å), enni ur 6 500 enezenn bennak e genoù pleg-mor Botnia etre Finland ha Sveden. Diwar ar 6 500 enezenn-se ez eus 80 anezho zo annezet ha sevel a rae poblañs inizi Åland da 27 734 den e 2009. Ur rannvro emren eus Finland an hini eo.\nNotenn : e-barzh an anv Åland e ranker distagañ al lizherenn svedek å (pe Å pa vez bras) evel un o digor. Setu ma ranker distagañ [ˈoːland].\n2 Statud politikel\nEr Grennamzer e oa an inizi e dalc’h rouantelezh Sveden. Adalek an XIIIvet kantved e voent stag ouzh eskopti Åbo (Turku, e Finland) hag adalek ar XVvet kantved e voent ul lodenn eus dugelezh Finland a oa e dalc’h rouantelezh Sveden. E 1714 e voe aloubet an enezeg gant ar Rusianed. Mont a reas kalz annezidi da Sveden da repuiñ. Chom a reas ar Rusianed eno betek Emglev Fredrikshamn (1809). Dre an emglev-se e voe kadarnaet e oa roet Finland hag an enezeg da Rusia. Goude brezel Krimea, e voe emglev etre ar gevredidi ha Rusia a-benn divilourekaat an enezeg (Emglev Pariz, 18 a viz Ebrel 1856).\nGoude dispac’h rusian 1917, e teuas Finland da vezañ ur stad dizalc’h, gant an enezeg e-barzh. Er mizioù war-lerc’h e voe ur brezel diabarzh e Finland etre ar Re ruz (skoazellet gant ar galloud nevez e Rusia) hag ar Re wenn (harpet gant Impalaeriezh Alamagn). Goulenn a reas tud Åland bezañ staget ouzh o mammvro gozh, Sveden. E-pad ar brezel e voe aloubet an enezeg gant Sveden, daoust ma oa da chom disoudard, hervez emglev Pariz. N'asantas ket Finland e c’hellje ul lodenn eus he ziriad mont gant Sveden. Pa voe echu ar brezel diabarzh e voe goulennet e ali digant Kevredad ar Broadoù. Divizet e voe, e miz Mezheven 1921, e oa an enezeg da chom gant Finland, met gwir an annezidi da gomz o yezh, ar svedeg, a ranke bezañ doujet gant ar stad, hag emren e tlee an inizi bezañ ha disoudard (testenn an emglev e saozneg : ).\nA-hed ar bloavezhioù, abaoe, eo bet kadarnaet an emrenerezh-se.\nUr statud proviñs emren zo gant inizi Åland e Finland. Displeget eo ar statud-se el Lezenn war emrenerezh Åland, bet degemeret d’an 12 a viz Here 1951, ha kadarnaet e 1990. Ur banniel dezho o-unan o deus an inizi, abaoe 1954, gwir da embann timbroù, hag ar svedeg eo ar yezh ofisiel nemeti war an inizi. Komzet e veze svedeg gant 93,5 % eus an annezidi e 2001.\nUr gwir veto zo gant an enezeg, ma kav d’ar gouarnamant emren ne vefe ket mat lakaat lezennoù zo gant ar galloud kreiz da dalvezout en inizi. Un emrenerezh leun zo gant gouarnamant an enezeg, nemet war dachenn an aferioù diavaez, ar maltouterezh, ar moneiz hag ar justis. Ur rannvro disoudard eo an enezeg. Ezel eo eus Unaniezh Europa abaoe 1995, ar bloavezh ma teuas Sveden ha Finland e-barzh an Unaniezh.\nUr c’hannad o deus an enezidi e parlamant Finland (Eduskunta pe Riksdag) e Helsinki.\nEn ul lec’h strategel emañ inizi Åland, e genoù pleg-mor Botnia etre Finland ha Sveden. N’emaint ket pell diouzh porzh Stockholm, na kennebeut diouzh Helsinki ha pleg-mor Finland.\nOuzhpenn ar 80 enezenn zo poblet, tremen 200 enezenn all a c’hellfe bezañ annezet, tra ma n’eus nemet reier eus ar peurrest, ur 6 000 karreg bennak. Liammet eo Åland ouzh Enezeg Turku er reter (finneg: Turunmaan saaristo, svedeg: Åbolands skärgård).\nKlegerek eo an inizi, gant nebeut a zouar-labour warno. Un nebeud porzhioù mat zo, evel Ytternäs.\nGorread an inizi a sav da 1 512 km². Dek ha pevar-ugent dre gant eus an dud zo o chom war Fasta Åland, an enezenn vrasañ ; eno emañ ar gêr-benn, Mariehamn. Fasta Åland eo an enezenn vrasañ, a-bell, pa ya d’ober 70% eus gorread ar broviñs ; en em ledañ a ra a-hed 50 km eus an hanternoz d’ar c’hreisteiz, hag a-hed 45 km eus ar c’hornôg d’ar reter.\nOfis touristerezh an inizi Åland (e galleg)\nParlamant Åland (e saozneg)\nGouarnamant Åland (e svedeg)\nLec’hienn ofisiel an enezeg (e svedeg)\nStatud emrenerezh Åland (e saozneg)\nAdtapet diwar « https://br.wikipedia.org/w/index.php?title=Åland&oldid=1851693 »\nKemm diwezhañ d'an 15 Her 2019 da 03:35


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/307 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/307\nvaleimp, ni ive, en eur vuez nevez. (5) Rag, mar d’omp deuet da veza eur memeus planten ganthan, o tond da veza henvel outhan en he varo, e vezimp ive henvel outhan en he resurrection ; (6) o c’houzoud an dra-man, penaos hon den koz a zo bet crucifiet assambles ganthan, evit ma vezo distrujet corf ar pec’hed, hag evit na vezimp mui servicherien ar pec’hed. (7) Rag an hini a zo maro, a zo delivret euz ar pec’hed. (8) Hogen, mar d’omp bet marvet gant ar C’hrist, e credomp penaos e vevimp ive assambles ganthan, (9) o c’houzout penaos ar C’hrist, o veza savet euz a-douez ar re varo, na varv mui, ha penaos ar maro n’hen deuz ken a c’halloud varnezhan. (10) Rag en eur vervel, eo bet marvet eur vech hep-ken evit ar pec’hed ; mes o veza beo, e vev evit Doue. (11) Deuit ive c’houi d’en em gonsideri evel maro d’ar pec’hed, mes beo da Zoue en Jesus-Christ hon Aotrou.\n(12) Na lezit ket eta ar pec’hed da ren en ho corf mortel, evit senti outhan en he wall-ioulou ; (13) na roit ket hoc’h izili d’ar pec’hed, evit servichoud da instrumanchou a fallentez ; mes en em roit hoc’h-unan da Zoue, evel tud varo, deuet d’ar vuez, ha grit euz hoc’h izili instrumanchou a justis da Zoue. (14) Rag ar pec’hed n’hen devezo ket a c’halloud varnoc’h, rag n’emoc’h ket dindan al lezen, mes dindan ar c’hras.\n(15) Petra eta ? ha pec’hi a raimp-ni abalamour n’emomp ket dindan al lezen, mes dindan ar c’hras ? Doue d’hon preservo ! (16) Ha na ouzoc’h-hu ket penaos, n’euz fors dindan piou en em lakit da zervichoud evel esclav, ez oc’h esclav d’an hini a zentit outhan ; pe d’ar pec’hed evit ar maro, pe d’ar zentidigez evit ar justis ? (17) Mes ra vezo rentet grasou da Zoue, abalamour, goude beza bet esclav d’ar pec’hed, ma hoc’h euz sentet a galon ouz reglen an doctrin a zo bet roet deoc’h. (18) Hogen, o veza bet delivret euz ar pec’hed, c’houi a zo deuet da veza esclav d’ar justis. (19) Hervez giz an dud e komzan, abalamour d’ar zempladurez euz ho kig. Evel eta ma hoc’h euz lakeat izili ho corf da zervicha d’an impurete ha d’ar fallentez evit an droug, grit dezhe breman servichoud evel esclaved d’ar justis evit ar zantelez. (20) Rag pa edoc’h esclaved d’ar pec’hed, e oac’h libr e-kenver ar justis. (21) Pe seurt frouez a dennac’h-hu neuze euz an traou a bere hoc’h euz mêz breman ? Rag ar fin euz an traou-ze eo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/307&oldid=125423 »


soner, kaner ha sonaozer eus Jamaika\nRobert Nesta Marley, lesanvet Bob Marley, a oa ur soner, kaner ha sonaozer reggae ganet e Saint Ann (Jamaika) d'ar 6 a viz C'hwevrer 1945 ha marvet abalamour d'ur c'hrign-bev e Miami (Florida, e Stadoù-Unanet Amerika) d'an 11 a viz Mae 1981. Penn ar strollad ska, , rocksteady ha reggae anvet "The Wailers" (1964 – 1974) ha Bob Marley & the Wailers (1974 – 1981). Chomet eo ar soner ska ha reggae brudetañ, ha lakaet en deus ar bed a-bezh da anavout sonerezh Jamaika.\nBob Marley o seniñ hag o kanañ e-pad un abadenn en Hallenstadion e Zürich, Bro-Suis, an 30 a viz Mae 1980\nE-mesk kanaouennoù brudetañ Marley e c'haller menegiñ "I Shot the Sheriff", "No Woman, No Cry", "Exodus", "Could You Be Loved", "Stir It Up", "Jamming", "Redemption Song", "One Love" ha, gant "The Wailers", ""Three Little Birds", hag an oberennoù dalif "Buffalo Soldier" ha "Iron Lion Zion". An albom dastumad, Legend, embannet e 1984, tri bloaz goude e varv, eo ar bladenn reggae zo bet gwerzhet ar muiañ (10 gwezh pladenn platin), gant ouzhpenn 12 milion a skouerennoù gwerzhet.\n2 Ar Wailers\n4 Marv Bob Marley\nBob Marley, (e anv gwir Robert Nesta Marley), a zo bet ganet e Jamaika, mab d'ur vamm jamaikan du, Cedella Booker , ha d'un tad jamaikan gwenn a orin saoz, Norval Marley, a oa o vevañ e Liverpool. Kabiten e oa er verdeadurezh ha labourat a rae evel mestr-micherour e plantadegoù. Bob Marley n'en deus ket anavezet anezhañ morse (tud Norval Marley ne blije ket dezho e zaremped gant ur plac'h du).\nNorval a bourchasas arc'hant d'e wreg ha d'e vugel met ne veze ket gwelet alies, rak alies e veze o verdeiñ. E 1955, pa oa Marley 10 vloaz kozh, ez eas e dad da anaon diwar un taol-gwad da 60 vloaz. Marley a c'houzañvas ar ouennelouriezh pa oa yaouank rak gwelet fall e oa an hironaj e Jamaika, ha talañ a reas ouzh goulennoù diwar e identelezh gouenn a-hed e vuhez. Disklêriañ a reas :\n"Ne'm eus rakvarn ebet diwar e benn. Gwenn e oa ma zad ha du e oa ma mamm. Un hiron a reont ac'hanon pe forzh pe anv all. Me, ne duan gant den ebet. Ne duan ket gant tu du an den na gant an tu gwenn dezhañ. Tuañ a ran gant Doue, an hini en deus ma c'hrouet hag en deus lakaet ac'hanon da zont eus du ha gwenn."\nBob Marley a zioueras e dad, ha disteurel a reas an hironaj-mañ.\nDa vare e grennoad e kuitaas ar maezioù evit mont da ghetto Trenchtown, e Kingston, prestik war-lerch ma oa marvet e dad. Ret e voe dezhañ deskiñ en em zifenn abalamour d'e hironaj ha d'e vent vihan (163 cm). Gounit a reas brud gant e nerzh hag ul lesanv da-heul : "Tuff Gong". Eno e kejas gant Bunny Livingstown, brudet diwezhatoc'h evel Bunny Wailer, ha gant Peter Tosh. Kregiñ a reas ganto da ganañ tonioù Rhythm and Blues a gleve war radioioù Miami. Bob Marley a guitaas e vicher souder hag a enrollas e ganaouenn gentañ Judge Not e 1961, pa oa 16 vloaz. Ne voe ket gwerzhet mat ar bladenn met kenderc'hel a reas Marley memestra.\nE 1963 e savas gant Peter Tosh, Bunny Wailer, Junior Braithwaite, Beverley Kelso, ha Cherry Smith ar strollad ska ha rocksteady anvet "The Teenagers". Cheñch a rejont anv diwezhatoc'h evit "The Wailing Rudeboys", ha goude evit « The Wailing Wailers » (ar rugennerien rugenner). Tapout a rejont kontradiñ gant Studio One ha produet e oa o c'hanaouennoù kentañ gant Clement Coxsone Dodd. Dispartiañ a rejont diouzh Dodd er fin abalamour da gudennoù arc'hant. E 1966, Braithwaite, Kelso, ha Smith o doa dilzezet The Wailers, ar pezh a leze Marley, Livingston, ha McIntosh.\nE 1966 e timezas gant Rita Anderson ha mont a reas ivez da labourat d'ar Stadoù-Unanet, en Delaware, e lec'h ma oa e vamm addimezet o chom, e 1967. Labourat a ra en ostaleri Dupont ha drec'hel a ra da skrivañ kanaouennoù. Kemeret eo e lec'h er strollad gant Constantine "Dream" Walker e-keit-se. Goude e zistro, goude an hañv 1966, e kemmas kredenn hag a zeuas da vezañ rastafari ha da gaoud dreadlocks. Sevel a ra gant Peter Tosh ha Bunny Livingston al label dizalc'h "Wail'n Soul'm". O c'hentañ son produet gante o-unan er c'hiz rocksteady nevez zo anvet "Bend Down Low".\nMortimer Planno, ur rasta jamaikan a orin kuban en deus beajet en Etiopia hag en deus kejet gant Haile Selassie Iañ e deroù ar bloavezhioù 60, a roas dezhañ ul lodenn eus e brederouriezh rasta. Hep harp ur gwerzher a-vivher e veze gwerzhet fall-kenañ e bladennoù, ha Marley zo re baour evit bevañ e kêr gant e vaouez Rita hag e zaou vugel Cedella ha Ziggy. E 1967 e tistroas d'e gêriadenn evit ar pezh zo anvet ur prantad sioulder speredel hag a badas ur bloavezh. Derc'hel a ra avat da sevel sonioù da enrollañ ha da embann pladennoù 45 tro divrud evit e di-embann vihan "Wail'n Soul'm", evel "Hypocrites" ha "Nice Time", sinet Bob Marley & the Wailers, hag a zeuio da vezañ brudet-kenañ. Adalek 1968 e skrivas e ganaouennoù relijiel kentañ.\nGoude un tabut gant Dodd, Marley hag e strollad a grogas da labourat gant ar produktour Lee "Scratch" Perry hag e strollad studio, "The Upsetters". E penn-kentañ ar bloavezhioù 70 e produas Marley e bladenn « Soul Rebel » gant Lee Scratch Perry. Fachañ a reas gantañ abalamour d'ar gwirioù oberour : Perry, hag a grede kaout ar gwirioù, a embannas ar bladenn e Bro-Saoz. D'ar memes mare e labouras gant ar produktour amerikan Danny Sims, met, d'an nebeutañ evit Bob, ne voe disoc'h mat ebet eus ar c'henlabour-mañ. Daous ma ne badas ket ar c'henlabour gant Perry en tu all d'ur ur bloavezh, kalz tud a soñj dezhe ez eo ar prantad ma oa enrollet ar sonerezh gwellañ.\nE-pad ur mare leun a ziaesterioù evito, Marley hag e strollad a yeas e darempred gant Chris Blackwell, rener al label Island, hag a embannas lodenn vrasañ e berzhioù niverus. War al label-se e voe savet « I Shot The Sheriff » gant Marley e 1973, ur ganaouenn a vo adkemeret gant Eric Clapton.\nAr pladennoù kentañ embannet e ti Island a voe embannet dindan anv ar Wailers met, e 1974, Bunny Wailer (ha ne c'helle ket gouzañv ar c'harr-nij) ha Peter Tosh a guitaas ar strollad, o leuskel Bob e-unan. Lod a soñj dezhe e oa dizemglevioù etre Livingston, McIntosh, ha Marley diwar-benn o labour, lod all a lavar e oa gwelloc'h dezhe labourat pep hini diouzh e du. McIntosh a grogas da enrollañ dindan anv Peter Tosh, ha Livingston a zalc'has e anv nevez : Bunny Wailer.\nBob Marley and the WailersAozañ\nDaoust d'an disparti e talc'has Marley da enrollañ evel "Bob Marley & The Wailers". E-ouez z sonerien nevez, menegomp ar breudeur Carlton hag Aston "Family Man" Barrett d'an taboulinoù ha d'ar gitar boud, Junior Marvin ha Al Anderson d'ar gitar, Tyrone Downie ha Earl "Wya" Lindo gat ar c'hlaouieroù, hag Alvin "Seeco" Patterson gant ar benvegoù-tos. An "I Threes", anezhe Judy Mowatt, Marcia Griffiths, ha maouez Marley, Rita, a gane.\nEn e bladenn solo kentañ, "Natty Dread" hec'h anv, kas a reas sonioù blues, a-drugarez d'ur gitarour amerikan. Heuliet eo gant "Live!" enrollet d'an 18 a viz Gouere 1975 e Londrez ha "Rastaman Vibration", hag a voe ar bladenn gwerzhet ar gwellañ e-pad buhez Marley.\nE 1975, Marley a zeuas da vezañ anavezet er bed a-bezh gant e hit kentañ e diavaez Jamaika, "No Woman, No Cry," war an albom Natty Dread. Heuliet e oa gant an albom a reas berzh er Stadoù-Unanet, Rastaman Vibration (1976), a chomas peder sizhun er Billboard charts Top Ten.\nE miz Kerzu 1976, daou zevezh ent "Smile Jamaica", ur sonadeg digoust aozet gant kentañ ministr Jamaika, Michael Manley, a-benn sioulaat ar reuz etre an div gostezenn bolitikel a oa o stourm an eil gant eben, Bob Marley a achapas d'ul lazhadeg aozet gant 6 den armet en e chomaj. Resev a reas memestra ur boled er vrec'h hag unan all en e vruched, ha gloazet e oa e wreg Rita en un doare grevus gant ur boled en he fenn. Don Taylor, o manager, a oa gloazet en un doare grevus-kenañ. Nag an dorfedourien nag an arc'hantaer na voe adkavet. Abeg al lazhaged a oa politikel sur a-walc'h. Tud zo a gred ez eo abalamour m'en doa kameret perzh Marley en un abadenn a-du gant an araokour Michael Manley. Marley a oa bet gourdrouzet goude an abadenn-se. Al lazhadeg a vefe bet arc'hantaet gant an tu mirour... met Marley a lavare ne rae ket a bolitikerezh, hag a vurutelle anezhañ hep ober forzh eus ar c'hamp o veuliñ ar peoc'h hag unvanelezh ar jamaikaned a-enep an disparti hag ar brezel diabarzh. N'eus displegadenn sur ebet.\nDaoust da se, daou zevezh goude ar gwall-daol, e kemeras perzh Bob Marley en abadenn Smile Jamaica e Kingston. Divroañ a reas goude da Londrez peogwir n'en em sante ket mui e surentez e Jamaika. Enrollañ a reas enni ar pladennoù "Exodus", "Kaya" ha singlioù gant Lee Scratch Perry.\nMarv Bob MarleyAozañ\nE 1977, dizoloiñ a reas ur gloazadenn en e viz-troad (an hini bras) dehoù. Plijet bras gant ar mell-droad, krediñ a reas e oa en em c'hloazet o c'hoari. Graet e vez un diagnostik gwir : Bob Marley a oa tapet gant krign bev ar c'hroc'hen. Aliet e voe dezhañ troc'hañ e viz-troad, ar pezh a nac'has, peogwir e oa a-enep mennozhioù ar rastafari. Klask a reas ar vezeien pareañ anezhañ ouzh e gimigurañ, e klinikenn ar mezeg Josef Issels en Alamagn, met ne voe efed ebet. En em ledañ a reas ar c'hrign-bev.\nE fin e vuhez, e kemmas kredenn hag e heulias kredenn an Iliz reizhkredour etiopiat (unan eus an Ilizoù jamaikan, tost d'ar preder rasta). C'hoant en doa da vervel e Jamaika met mervel a reas e Miami d'an 11 a viz Mae 1981, re wan an tamm outañ evit ober ar veaj e karr-nij betek Jamaika, goude bezañ deuet en-dro eus klinikenn an doktor Issels. E istor ne echuas ket amañ hag ar pezh en deus graet a zo bev c'hoazh hiziv an deiz.\nAr bladennografiezh-man n'eo ket klok, met kavet e vo enni produadurioù pennañ Studio One, Lee Perry, Island ha Tuff Gong :\nGant ar Wailers (Bunny Wailer & Peter Tosh) :\n196? : One Love at Studio One (63-66) (dastumadeg e ziv bladenn embannet e 1991)\n196? : Simmer down at Studio One (dastumadeg embannet e 1994)\n1966 : The Wailing Wailers at Studio One (dastumadeg embannet e 1994)\n1967 : Destiny (dastumadeg embannet e 1999)\n1967 : Climb The Ladder (dastumadeg embannet e 2000)\n1968 : Wailers & Friends (dastumadeg e 1999)\n196? : Soul Revolution Part 1 & 2\n196? : Birth of a legend (63-66) (pladenn embannet e-kreiz ar bloavezhioù 70)\n197? : The Early Collection (63-66) (pladenn embannet e-kreiz ar bloavezhioù 70)\n1973 : Burnin' ; African Herbsman (dafar enrollet e 1969-70)\n1974 : Rasta Revolution (dafar enrollet e 1969-70)\nE-unan (ar Wailers a zeuas da vezañ ar strollad sonerien a ambrouge anezhañ) :\n2005 : Africa Unite -The Singles Collection-\n↑ "Bob Marley," Encyclopaedia Britannica, 2006\nI Threes : Kor ar Wailers\nBugale Bob, holl sonerien reggae ha rastafari:\nDamian Marley mab diwezhañ Bob Marley\nLec'hienn ofisiel Bob Marley (e saozneg)\nVoice Of The Sufferers (lec'hienn gall e saozneg)\nBob Marley Magazine (lec'hienn war Bob Marley, gant ul lodenn e galleg)\nAdtapet diwar « https://br.wikipedia.org/w/index.php?title=Bob_Marley&oldid=1808830 »\nDernière modification le 19 Her 2018, à 15:27\nKemmoù diwezhañ degaset d'ar bajenn-mañ d'an 19 Her 2018, da 15:27.